Sesi persekolahan bersemuka bermula 1 Mac

KUALA LUMPUR, 19 Februari - Sekolah kendalian Kementerian Pendidikan Malaysia (KPM) dibuka semula bermula awal bulan depan.

Pembukaan dibuat secara berfasa dengan murid prasekolah, Tahun Satu dan Tahun Dua akan kembali bersekolah pada 1 Mac.

Sementara murid Tahun Tiga hingga Tahun Enam dibenarkan hadir ke sekolah pada 8 Mac ini.

Menteri Kanan Pendidikan Datuk Dr Radzi Jidin berkata, keputusan itu dibuat bagi membiasakan murid  prasekolah, Tahun Satu dan Tahun Dua dengan suasana baharu persekolahan.

Tarikh pembukaan terpakai kepada semua sekolah kerajaan, sekolah bantuan kerajaan, sekolah swasta dan mana-mana institusi pendidikan berdaftar dengan kementerian.


PPR dijenamakan semula kepada Rumah Malaysia mulai tahun ini

JOHOR BAHRU, 19 Februari - Projek Perumahan Rakyat (PPR) akan dijenamakan semula kepada Rumah Malaysia, tahun ini.  Ia sebahagian usaha Kementerian Perumahan dan Kerajaan Tempatan (KPKT) menambah baik inisiatif PPR melibatkan ketetapan keluasan 900 kaki persegi ke atas bagi setiap kediaman, selain menaik taraf kelengkapan fasiliti dan keupayaan pemilikan.

Menterinya, Datuk Zuraida Kamaruddin berkata, polisi baharu KPKT akan memastikan setiap unit rumah diisi oleh pemohon yang layak dalam tempoh tiga bulan secara sewaan.  Pemohon diberi tempoh dua tahun untuk membuat permohonan pinjaman bank bagi pembelian rumah berkenaan.

KPKT juga bercadang memberi tempoh lanjutan setahun kepada pemohon sekiranya mereka gagal mendapatkan kelulusan pinjaman bank dalam tempoh dua tahun ditetapkan.  Beliau berkata demikian di Johor Bahru.  Sebanyak 11 Projek Rumah Malaysia melibatkan 4,120 unit kediaman telah diluluskan dan sedang dalam proses diberi tender.


500,000 peluang pekerjaan baharu dijana melalui Inisiatif MyDigital dan Rangka Tindakan Ekonomi Digital

KUALA LUMPUR, 19 Februari- Inisiatif MyDigital dan Rangka Tindakan atau 'Blueprint' Ekonomi Digital Malaysia yang dilancarkan hari ini akan memperkasa setiap aspek kehidupan rakyat.

Ia juga merupakan pelan hala tuju transformasi digital bermatlamat menjadikan Malaysia sebagai negara berpendapatan tinggi, berpacukan teknologi dan pendigitalan serta menjadi peneraju serantau dalam ekonomi digital.

Perdana Menteri, Tan Sri Muhyiddin Yassin dalam ucapannya secara maya berkata, MyDigital menetapkan gabungan inisiatif dan sasaran merentasi tiga fasa pelaksanaan sehingga tahun 2030."Menjelang tahun 2025, ekonomi digital dijangka akan menyumbang 22.6 peratus kepada Keluaran Dalam Negara Kasar (KDNK) negara."

"Pada masa yang sama, pelan ini juga menyasarkan untuk membuka 500,000 peluang pekerjaan dalam ekonomi digital."Selain itu, kerajaan juga akan menggalakkan sebanyak 875,000 perusahaan mikro, kecil dan sederhana untuk menerima guna platform e-dagang.Produktiviti ekonomi turut dijangka akan meningkat sebanyak 30 peratus menjelang tahun 2030.


Teknologi 5G: Boleh mula dinikmati menjelang hujung tahun

KUALA LUMPUR, 19 Februari- Rakyat Malaysia akan mula menikmati teknologi 5G pada hujung tahun ini secara berperingkat. Sebanyak RM15 bilion dilaburkan sepanjang sepuluh tahun perlaksanaannya.

Perdana Menteri, Tan Sri Muhyiddin Yassin berkata teknologi 5G bukan sahaja sekadar menjanjikan capaian internet yang lebih laju.

"Ia memungkinkan pelbagai aplikasi penting berada dalam genggaman pengguna, termasuk aplikasi-aplikasi pemantauan kesihatan bagi pesakit-pesakit kronik, bantuan kecemasan pintar, dan aplikasi-aplikasi khas bagi warga emas yang tinggal bersendirian."Tambahnya, Malaysia akan menjadi antara negara pertama di rantau ini, membina ekosistem 5G yang menggunakan internet dan perkhidmatan awam dalam masa sebenar.Langkah melonjakkan penggunaan 5G itu, akan meningkatkan keupayaan ekonomi dalam mencetuskan lebih banyak inovasi dan perkhidmatan.

Beliau berucap pada Majlis Pelancaran MyDigital dan Rangka Tindakan Ekonomi Digital Malaysia secara maya.


Vaksin COVID-19: Beri keyakinan terhadap keberkesanan, keselamatan bagi mencapai imuniti kelompok

PUTRAJAYA, 19 Februari- Kementerian Kesihatan Malaysia (KKM) akan memberi penerangan kepada 15 hingga 17 peratus golongan atas pagar berhubung keselamatan dan keberkesanan vaksin COVID-19.Ia bagi mencapai imuniti kelompok terhadap jangkitan COVID-19, selaras sasaran pemberian vaksin kepada 70 hingga 80 peratus populasi negara.

"Kita boleh meyakinkan keselamatan dan keberkesanan vaksin kepada mereka."

"Berdasarkan pengalaman dari United Kingdom dan Amerika Syarikat, seramai 15 juta penduduk mereka mengambil vaksin COVID-19 dan kesan sampingannya tidak begitu banyak."

Ketua Pengarah Kesihatan, Tan Sri Dr. Noor Hisham berkata demikian dalam sesi Libat Urus Media Darurat COVID-19 Siri 3 secara dalam talian.Jelasnya hanya kerajaan yang dibenarkan untuk memberi vaksin percuma itu, bagi mengelak ia dikomersialkan.Manakala pihak swasta yang bekerjasama dengan kerajaan tidak boleh mengenakan sebarang caj dan jika berlaku, ia perlu dilaporkan segera.KKM juga akan mengaktifkan unit bergerak vaksinasi COVID-19 untuk memberi suntikan vaksin kepada golongan warga emas dan kumpulan rentan yang berdepan isu untuk ke pusat vaksinasi yang akan dimaklumkan kelak.


Suntikan vaksin COVID-19: Jawatankuasa khas ditubuh bagi mengkaji kesan sampingan

PUTRAJAYA, 19 Februari- Kerajaan menubuhkan satu jawatankuasa khas berkaitan vaksin COVID-19 bagi melihat kesan sampingan yang mungkin berlaku selepas program vaksinasi.Ketua Pengarah Kesihatan, Tan Sri Dr. Noor Hisham Abdullah berkata, ia bagi menilai sekiranya berlakunya kesan sampingan untuk membolehkan tindakan susulan.

"Antara kesan sampingan selepas divaksin adalah demam, bengkak, dan sakit kemerahan."

"Jika ada kesan sampingan yang teruk seperti kematian dan sebagainya, pakar-pakar akan mengkaji kes tersebut sama ada ia kesan sampingan yang disebabkan vaksin atau sebab lain."

"Seperti sebelum menjalani pembedahan, kita memerlukan persetujuan oleh calon penerima suntikan melalui tandatangan sebelum vaksin disuntik kepada mereka."

Apabila kesan sampingan atau gejala sedemikian berlaku, ia menunjukkan ada tindak balas pada tubuh terhadap vaksin sekali gus menjana antibodi.

Beliau berkata demikian dalam sesi Libat Urus Media Darurat COVID-19 Siri 3 secara dalam talian.


Garis panduan pengambilan vaksin ketika Ramadan akan dimaklum selepas perkenan Majlis Raja-Raja

SEPANG, 18 Februari - Pengambilan vaksin ketika bulan Ramadan, untuk umat islam secara umum, hukumnya hampir sama dan garis panduan mengenainya sudah diputuskan dalam Mesyuarat Khas Jawatankuasa Muzakarah Majlis Kebangsaan Bagi Hal Ehwal Agama Islam.

Menurut Menteri di Jabatan Perdana Menteri (Hal Ehwal Agama), Datuk Dr. Zulkifli Mohamad Al-Bakri, kenyataan rasmi akan dikeluarkan selepas mendapat perkenan Majlis Raja-Raja.

Beliau sekali lagi menegaskan, pengambilan vaksin atas sebab untuk melindungi diri daripada dijangkiti penyakit berbahaya adalah harus kerana ia satu keperluan.

Datuk Dr. Zulkifli mengulas perkara itu selepas mengagihkan sumbangan JAWI Foodbank kepada 300 komuniti pemandu teksi di Sepang, Selangor.


COVID-19: 17 kluster baharu dikesan

PUTRAJAYA, 18 Februari - Sebanyak 17 kluster baharu dikenal pasti hari ini, melibatkan negeri Johor, Lembah Klang, Sabah, Pulau Pinang, Perak, Terengganu dan Pahang dengan 696 kes positif.

Sebanyak 14 daripada kluster melibatkan tempat kerja.

Ketua Pengarah Kesihatan, Tan Sri Dr. Noor Hisham Abdullah memaklumkan, lima kluster dikesan di Selangor, kesemuanya melibatkan tempat kerja.

Di Johor, empat kluster melibatkan tempat kerja dan satu kluster melibatkan kumpulan berisiko tinggi turut dikesan.

Dua kluster tempat kerja dikesan di Sabah manakala masing-masing satu kluster tempat kerja juga dikesan di Pulau Pinang, Perak dan Kuala Lumpur.

Di Terengganu, satu kluster dikesan melibatkan komuniti, manakala kluster baharu di Pahang melibatkan keagamaan.


Jumlah penumpang ikut kapasiti kenderaan dibenarkan mulai esok

PUTRAJAYA, 18 Februari - Kerajaan membenarkan jumlah penumpang berdasarkan kapasiti kenderaan dinaiki, mulai esok.

Menteri Kanan Pertahanan, Datuk Seri Ismail Sabri Yaakob berkata mesyuarat teknikal mendengar rayuan itu dan membenarkan jumlah penumpang dalam kenderaan berdasarkan kapasiti tempat duduk.

Sebelum ini kerajaan hanya membenarkan hanya dua orang dalam satu kenderaan untuk negeri-negeri yang dilaksanakan PKP.


Boleh makan lebih dua orang semeja mulai esok

PUTRAJAYA, 18 Februari - Bermula esok, tidak ada lagi peraturan makan semeja dua orang di kedai makan, sebaliknya dibenar mengikut kesesuaian saiz meja.

Menteri Kanan Pertahanan, Datuk Seri Ismail Sabri Yaakob berkata, dengan Prosedur Operasi Standard (SOP) baharu itu, peraturan hanya dua orang dihadkan satu meja tidak lagi dikuatkuasakan.

Bagaimanapun SOP penjarakan fizikal satu meter antara satu sama lain dikekalkan.

Beliau turut memaklumkan mulai esok, upacara akad nikah dibenarkan diadakan di pejabat agama dan masjid dengan kehadiran maksimum 20 orang tidak termasuk jurunikah dan saksi bagi negeri bawah Perintah Kawalan Pergerakan (PKP).

Namun, katanya, mereka perlu mendapatkan kelulusan pihak berkuasa agama negeri kerana ia tertakluk bawah bidang Jabatan Agama Islam Negeri masing-masing.


Operasi kilang perlu dihentikan sementara jika pekerja positif COVID-19 - Dr. Adham

PULAU INDAH, 18 Februari - Majikan dalam industri perkilangan dan pembuatan digesa mengambil tindakan secara sukarela dengan menutup sementara premis mereka, jika terdapat kes positif COVID-19 melibatkan pekerja.

Menteri Kesihatan, Datuk Seri Dr. Adham Baba berkata, tindakan itu ujarnya adalah langkah terbaik, kerana kluster membabitkan sektor perkilangan dan pembinaan merupakan antara penyumbang tertinggi kepada peningkatan kes positif COVID-19.

Sehingga kini, sebanyak 203 kluster perkilangan dan pembinaan masih aktif.

Daripada 41,396 jumlah keseluruhan kes aktif COVID-19, sebanyak 14,423 kes melibatkan sektor perkilangan dan pembinaan.

Datuk Seri Dr. Adham bercakap kepada media, selepas meninjau sebuah kilang di Pulau Indah, Selangor, yang ditutup berikutan penularan kes COVID-19 dalam kalangan pekerjanya.

Beliau memuji sikap majikan kilang berkenaan, yang secara sukarela menutup premis itu, setelah 57 pekerja disahkan positif, daripada 102 pekerja yang disaring.


Ujian COVID-19: KKM akan buat persampelan guna air liur

PUTRAJAYA, 18 Februari- Kementerian Kesihatan Malaysia (KKM) akan memulakan ujian COVID-19 menggunakan persampelan air liur di beberapa hospital kerajaan dalam masa terdekat.Menurut Menteri Kesihatan, Datuk Seri Dr. Adham Baba kaedah persampelan ini selamat dan tidak invasif berbanding persampelan dengan kaedah swab melalui hidung dan mulut.

Tambahnya persampelan bagi ujian COVID-19 dengan menggunakan air liur telah dijalankan di beberapa negara."Institut Penyelidikan Perubatan atau Institute For Medical Research (IMR) telah menjalankan penilaian bagi kaedah persampelan air liur."

"Ianya sesuai bagi ujian Real-Time Reverse Transcription (PCR)."

"IMR sedang melengkapkan kajian penggunaan sampel air liur untuk ujian Rapid Test Kit Antigen (RTK-Antigen)."

Beliau ditemui ketika majlis penyerahan sumbangan daripada Etiqa Family Takaful Berhad yang berupa 2.7 juta Unit Picagari Khas (LDV) bernilai RM890,000.


Vaksin COVID-19: Borang persetujuan yang tular bukan muktamad

KUALA LUMPUR, 18 Februari- Borang persetujuan terima suntikan vaksin COVID-19 yang tular di media sosial, bukan borang persetujuan yang muktamad.Menerusi kenyataan medianya, Ketua Pengarah Kesihatan, Tan Sri Dr Noor Hisham Abdullah berkata borang persetujuan yang muktamad akan diedarkan kepada bakal penerima vaksin dalam tempoh terdekat bermula dengan penerima vaksin bagi fasa pertama.

Jelas beliau, memandangkan pemberian suntikan vaksin COVID-19 adalah secara sukarela, borang persetujuan adalah dokumen yang digunakan untuk diberi kepada penerima vaksin bagi mereka menyatakan persetujuan penerimaan vaksin dengan rela hati.Borang persetujuan juga digunakan di negara-negara lain yang melaksanakan Program Imunisasi COVID-19. Individu yang bersetuju untuk menerima vaksin, perlu menandatangani borang berkenaan.Sehubungan itu, Tan Sri Dr.Noor Hisham mengingatkan masyarakat supaya tidak menyebarkan maklumat yang tidak tepat yang boleh menimbulkan keresahan orang ramai.Salinan borang persetujuan yang tular, antara lain menyatakan individu yang bakal menerima suntikan perlu bertanggungjawab atas risiko yang berlaku selepas mengambil vaksin.Malaysia akan memulakan Program Imunisasi COVID-19 Kebangsaan pada 26 Februari ini, dengan sasaran 80 peratus penduduk bersamaan 26 juta individu untuk menerima suntikan vaksin secara percuma, menerusi tiga fasa.


Bantuan bayaran sewa rumah, sumbangan kepada penduduk terjejas banjir

KUANTAN, 18 Feb - Kerajaan Negeri Pahang bersetuju memberi sumbangan wang tunai RM500 kepada setiap Ketua Isi Rumah yang berpindah ke pusat pemindahan sementara (PPS) dan rumah saudara mara akibat banjir, Januari lalu.  Sumbangan tunai itu juga akan diberikan kepada peniaga-peniaga gerai dan rumah kedai, yang turut mengalami bencana tersebut.

Menteri Besar, Datuk Seri Wan Rosdy Wan Ismail, memberitahu - jumlah keseluruhan peruntukan ialah RM9.4 juta membabitkan 18,726 ketua isi rumah dan peniaga di Pahang.  Selain itu kerajaan negeri menetapkan pemberian Bantuan Bayaran Sewa Rumah selama tiga bulan kepada Ketua isi rumah yang kehilangan rumah asal dan rumah tidak dapat diduduki akibat bencana itu.  kerajaan negeri juga turut bersetuju menyumbang sebuah komputer riba setiap seorang kepada penerima di bawah senarai Bantuan Kanak-kanak (BKK) Pahang yang bakal menduduki peperiksaan Sijil Pelajaran Malaysia (SPM) 2021.  Sementara itu; Kerajaan Persekutuan melalui Agensi Pengurusan Bencana Negara (NADMA), Jabatan Perdana Menteri meluluskan peruntukan wang ihsan RM500 bagi setiap Ketua isi rumah . Manakala, sumbangan Kerajaan Persekutuan menerusi NADMA meliputi kira-kira 8,600 Ketua isi rumah.


Pelaksanaan Proklamasi Darurat fokus dalam usaha membendung COVID-19

LABUAN, 18 Feb - Pelaksanaan Proklamasi Darurat membuka ruang kepada kerajaan untuk fokus dalam usaha membendung penularan wabak pandemik COVID-19.

Darurat yang telah diisytiharkan adalah berbeza dengan situasi darurat sebelum ini.  Segala peraturan boleh digubal melalui Ordinan Darurat dapat dilaksanakan tanpa dibawa ke parlimen untuk dibahas.

Ahli Majlis Penasihat Perbadanan Labuan, Raynie Datuk Mohd. Din berkata, pelaksanaan perintah itu bertepatan dalam situasi yang dihadapi di negara ini, dalam usaha membendung penyebaran wabak COVID-19. Perintah yang dilaksanakan sekarang memudahkan kerajaan melakukan tindakan serta keputusan tanpa melibatkan pengaruh politik.

Beliau yang juga Pengerusi Penggerak Komuniti Negara (PKN) Labuan berkata demikian kepada pemberita, di Labuan.  Dalam pada itu, golongan muda turut sama menyokong hasrat kerajaan dalam pelaksanaan perintah itu demi kemakmuran bersama yang perlu dikecapi oleh rakyat negara ini.


Individu dipercayai pengasas aplikasi Sugarbook ditahan, suspek akan direman hari ini

PETALING JAYA, 18 Feb - Susulan Isu aplikasi Sugarbook yang didakwa mempromosikan gaya hidup tidak bermoral.

Jabatan Siasatan Jenayah (JSJ) IPK Selangor dan IPD Shah Alam berjaya menahan seorang individu yang dipercayai pengasas kepada aplikasi itu; petang semalam di ibu negara.

Mengikut siasatan awal suspek mengaku pengasas aplikasi berkenaan.

Suspek seorang lelaki cina berumur 34 tahun beralamat di Minden Height Gelugor Pulau Pinang.

Suspek akan direman di Mahkamah Shah Alam bermula hari ini.


Felda Triang 3 di Bera dikenakan PKPD

PUTRAJAYA, 17 Februari - Bermula tengah malam ini Felda Triang 3, Bera, Pahang, dikenakan Perintah Kawalan Pergerakan Diperketatkan (PKPD).

Pelaksanaan sehingga 3 Mac itu melibatkan kawasan Perumahan Kelapa Sawit dan Taman Lamanda Permai di Felda Triang 3 membabitkan 1,356 penduduk.

Kenyataan Menteri Kanan Pertahanan, Datuk Seri Ismail Sabri Yaakob turut menyebut pelaksanaan itu susulan sembilan kes positif COVID-19 dilaporkan, melibatkan 79 kontak rapat yang dikenalpasti tinggal di lokaliti berkenaan.

Kementerian Kesihatan akan melaksanakan saringan secara bersasar ke atas semua penduduk terlibat bagi memastikan tiada penularan jangkitan dalam komuniti.


COVID-19: 2,998 kes baharu, 13 lagi kluster dikenal pasti

PUTRAJAYA, 17 Februari - Jumlah kes sembuh hari ini direkod sebanyak 5,709 menjadikan jumlah kumulatif kes sembuh 229,762.

Kes baharu pula 2,998 menjadikan jumlah kumulatif kes positif sebanyak 272,163.

22 kes kematian turut dilaporkan menjadikan jumlah kumulatif kematian di Malaysia kini 1,005.

Dalam pada itu, 13 kluster baharu dikenal pasti hari ini.

10 daripadanya berkaitan tempat kerja dengan dua kluster kumpulan berisiko tinggi dan satu kluster komuniti.

Kluster tempat kerja melibatkan Selangor, Johor, Negeri Sembilan, Kuala Lumpur dan Terengganu.

Manakala dua kumpulan berisiko tinggi dikesan di Selangor dan Johor dan satu kes komuniti di Jalan Yong di Sarawak.

Dalam pada itu, 529 kluster telah tamat dan terdapat 499 kluster aktif di seluruh negara.


Malaysia kekal dengan pendekatan dua suntikan bagi setiap penerima vaksin

PUTRAJAYA, 17 Februari - Malaysia masih kekal dengan pendekatan penerima dos pertama vaksin perlu menerima suntikan kedua.

Beliau memberi jaminan bekalan vaksin COVID-19 yang merangkumi dua dos akan disimpan dengan selamat bagi mereka yang telah menerima dos awal.

Vaksin dua dos merangkumi vaksin dari syarikat Pfizer-BioNTech, AstraZeneca, Sinovac Life Sciences Co. Ltd dan CanSinoBIO.

Manakala vaksin satu dos daripada Sputnik-V dan Johnson & Johnson.

Menurut Khairy, kerajaan sedang mempertimbang untuk mendapatkan perolehan vaksin tambahan daripada syarikat Johnson & Johnson, Amerika Syarikat.

Setakat ini maklumat klinikal vaksin tersebut adalah positif berdasarkan cadangan Jawatankuasa Khas Jaminan Akses Bekalan Vaksin COVID-19.


Badan Bertindak Imunisasi COVID-19, urus Program Imunisasi COVID-19 Kebangsaan

PUTRAJAYA, 17 Februari - Pasukan petugas khas dikenali sebagai 'Badan Bertindak Imunisasi COVID-19 (CITF) ditubuhkan bagi menguruskan Program Imunisasi COVID-19 Kebangsaan.

Menteri Sains, Teknologi dan Inovasi Khairy Jamaluddin berkata, CITF akan diketuai oleh beliau sendiri selaku Menteri Penyelaras Program Imunisasi COVID-19 Kebangsaan yang akan membuat laporan kepada Jemaah Menteri.

Pasukan pengurusan CITF pula akan diselia oleh dua pengarah bersama iaitu Timbalan Ketua Pengarah Kesihatan, Datuk Dr Chong Chee Keong dan Timbalan Panglima Tentera Darat, Leftenan Jeneral Datuk Mohammad Abdul Rahman.

Majlis Keselamatan Negara, Kementerian Sains, Teknologi dan Inovasi, dan Kementerian Kesihatan akan bertindak sebagai urus setia.

Struktur CITF menekankan kepada tindakan bersepadu pelbagai kementerian dan badan kerajaan bagi memastikan Program Imunisasi COVID-19 Kebangsaan dapat dilaksanakan dengan kemas, lancar dan teratur dalam mencapai objektifnya.

Menerusi CITF, perkhidmatan kesihatan yang merangkumi bidang tugasan pengurusan logistik vaksin, pendaftaran, mengenal pasti kategori penerima vaksin, pemantauan pasca vaksinasi, pusat imunisasi di fasiliti Kementerian Kesihatan dan pengurusan sumber manusia akan diselaraskan dengan perkhidmatan bukan kesihatan.

Bagi tujuan pentadbiran, Bilik Gerakan CITF telah diwujudkan di Aras 3, Blok F1, Parcel F, Presint 1, Putrajaya.

Khairy turut memaklumkan, pasukan beruniform termasuk PDRM, Angkatan Tentera, Jabatan Bomba dan Penyelamat serta Angkatan Pertahanan Awam akan terlibat sepanjang Program Imunisasi COVID-19 berlangsung.


PM yakin pembelajaran ketika pandemik mampu disampaikan dengan berkesan

PUTRAJAYA, 17 Februari - Dalam mendepani cabaran dunia pengajaran, terutama ketika penularan pandemik COVID-19, Perdana Menteri Tan Sri Muhyiddin memuji komitmen para guru dalam mendidik pelajar.

Beliau amat yakin, warga pendidik memiliki kemahiran dan pengalaman menyampaikan kandungan pembelajaran secara kreatif bagi menjamin kualiti pengajaran berada pada tahap terbaik.

Beliau berharap usaha tersebut mendapat kerjasama daripada murid dan ibu bapa.

Ia bagi memastikan sistem pendidikan negara dapat dipacu ke tahap lebih cemerlang.


DidikTV KPM pertingkat akses pendidikan di seluruh negara

PUTRAJAYA, 17 Februari - Sebagai usaha berterusan meningkatkan akses pendidikan di seluruh negara, saluran khusus TV pendidikan secara terestrial DidikTV Kementerian Pendidikan Malaysia (KPM) dilancarkan pagi tadi sekali gus mencatat sejarah kerana menjadi saluran pertama seumpamanya diperkenalkan di Malaysia.

DidikTV KPM bersiaran di saluran TV Okey RTM, Tutor TV Astro dan DidikTV@NTV7 bermula 7.00 pagi hingga 12.00 tengah malam setiap hari.

Perdana Menteri, Tan Sri Muhyiddin Yassin dalam ucapan perasmian yakin, DidikTV berupaya memastikan Pengajaran dan Pembelajaran di Rumah (PdPR) lebih efisien terutama dalam pasca COVID-19.

Mula bersiaran hari ini, DidikTV KPM menyiarkan program-program berteraskan kurikulum dan kokurikulum KPM.

Juga, berita mengenai dunia pendidikan daripada peringkat prasekolah hingga tingkatan enam, program bercorak didik hibur dan kandungan yang dihasilkan murid.

Program turut mengetengahkan kandungan pembelajaran sepanjang hayat yang memberi fokus kepada nilai-nilai murni dan pembangunan karakter murid turut disiarkan.


Sultan Nazrin perkenan bilangan jemaah solat di masjid dan surau di Perak, ikut keluasan dewan solat

IPOH, 17 Feb - Sultan Perak, Sultan Nazrin Shah memberi perkenan semua masjid dan surau menerima bilangan jemaah solat Jumaat, solat fardu dan solat jenazah, mengikut keluasan dewan solat utama dengan mematuhi jarak fizikal berkuat kuasa solat Maghrib pada Khamis

Yang Dipertua Majlis Agama Islam dan Adat Melayu Perak, Datuk Seri Mohd Annuar Zaini menerusi kenyataan menyebut, Sultan Nazrin menzahirkan titah berkenaan setelah dipersembahkan dan berpuas hati dengan keupayaan jawatankuasa dan pegawai masjid mematuhi dan melaksanakan garis panduan Prosedur Operasi Standard, SOP yang ditetapkan serta berlandaskan sembah nasihat Jawatankuasa Fatwa Negeri Perak.

Jemaah yang dibenarkan berjemaah di masjid dan surau bagi solat Jumaat hanya jemaah lelaki warganegara dan penduduk tetap berusia 12 tahun ke atas.

Manakala solat Fardu dibenarkan kepada jemaah lelaki dan wanita, warganegara dan penduduk tetap berusia 12 tahun ke atas.

Bagaimanapun, kumpulan berisiko tinggi terutama kalangan yang menghidap penyakit tertentu dan sedang melalui rawatan perubatan dinasihatkan tidak menghadiri aktiviti berkumpulan di masjid dan surau sebagai langkah penghindaran demi mengelakkan berlakunya komplikasi kesihatan.

Bagi kawasan yang dikenakan PKPD, solat berjemaah dan aktiviti keagamaan masih tidak dibenarkan.


ATM terbitkan video berkonsepkan animasi bertajuk 'ANDA JUGA FRONTLINER NEGARA'

KUALA LUMPUR, 17 Feb - Angkatan Tentera Malaysia, ATM mengambil inisiatif menerbitkan video pesanan khimat masyarakat berkonsepkan animasi bertajuk 'ANDA JUGA FRONTLINER NEGARA'.

Ia selaras dengan tema yang menjadi kelaziman penyataan hubungan ATM dan rakyat iaitu 'Tentera dan Rakyat Berpisah Tiada'.

Menurut kenyataan ATM, video berkenaan diterbitkan agar semua masyarakat sentiasa peka terhadap tanggungjawab masing-masing dalam memerangi wabak ini.

Ia juga seiring tema ATM iaitu 'Kedaulatan Negara Tanggungjawab Bersama'.

Justeru, masyarakat diharap boleh mengambil inpirasi tema berkenaan melalui pendekatan dengan memastikan kehidupan norma baharu serta aspek penjagaan kesihatan menjadi keutamaan serta membudayakan tanggungjawab bersama dalam menghadapi COVID-19

ATM menyeru semua rakyat untuk berganding bahu bersama menjayakan usaha-usaha memerangi wabak COVID-19 di seluruh Negara.


Kadar kebolehjangkitan COVID-19 semua negeri catat kurang dari 1.1 R-Naught

PUTRAJAYA, 17 Feb - Semua negeri menunjukkan perkembangan baik dengan kadar kebolehjangkitan, R-Naught kurang daripada 1.1 seperti diunjurkan Kementerian Kesihatan.

Ketua Pengarah Kesihatan, Tan Sri Dr Noor Hisham Abdullah, berkata, ia dapat dilihat apabila kes harian COVID-19 menunjukkan penurunan.

Malah untuk hari keenam berturut-turut, kes sembuh melebihi kes jangkitan baharu.

Sekali gus menyaksikan kes aktif seluruh negara berkurangan hampir lapan ribu kes kepada sekitar 44,000 kes.

Bagaimanapun, Dr Noor Hisham meminta orang ramai kekal mematuhi prosedur operasi standard (SOP) bagi memutuskan rantaian COVID-19.


COVID-19: 5,718 kes sembuh direkodkan, tertinggi pernah dicatat dalam negara

PUTRAJAYA, 16 Februari - Malaysia mencatat kes sembuh tertinggi hari ini dengan 5,718 lebih sekali ganda berbanding 2,720 kes positif baharu.

Untuk hari keenam berturut-turut, kes aktif mencatat penurunan kepada 44,129.

Jumlah kematian baharu pula lapan kes menjadikan keseluruhan kematian, 983.

Sementara itu 19 kluster baharu dikesan hari ini menjadikannya yang tertinggi pernah dicatat dengan sebahagian besarnya berkait tempat kerja.

Ketua Pengarah Kesihatan, Tan Sri Dr.Noor Hisham Abdullah memaklumkan, kluster tersebut direkodkan di Johor, Lembah Klang, Sabah,Pahang, Kedah,Perak dan Sarawak dengan 822 kes positif.

Di Johor, empat kluster berkait tempat kerja yang dikenal pasti, Package Pengerang, Wawasan Kulai, Industri Cyber dan Jalan Pelepas Empat.

Manakala Selangor melibatkan kluster Rawang Bestari, Kluster Jalan Industri 12, Jalan Industri 3 dan Jalan Lazuardi.

Masing-masing satu kluster dikenal pasti di Pahang, Kedah, Perak dan ibu negara iaitu Kluster Tapak Bina Jalan Segambut, Jengka Tujuh, Jalan Day dan Jalan Kayu Manis juga membabitkan tempat kerja.

Kluster Simpang Tiga dan Jalan Ampas Empat, Sabah juga berkait tempat kerja sementara Kluster Gelong, Kidurong Dua, Kampung Sungai Maung dan Univista, Sarawak melibatkan kluster komuniti.

Kluster Jalan Geronggang, Sarawak pula melibatkan kumpulan berisiko tinggi.


PKP di Wilayah Persekutuan Kuala Lumpur, Selangor, Johor dan Pulau Pinang dilanjutkan

KUALA LUMPUR, 16 Februari - Perintah Kawalan Pergerakan (PKP) dilanjutkan di empat buah negeri bermula 19 Februari hingga 4 Mac 2021.

Ia melibatkan Wilayah Persekutuan Kuala Lumpur, Selangor, Johor dan Pulau Pinang.

Manakala negeri-negeri lain diletakkan di bawah Perintah Kawalan Pergerakan Bersyarat (PKPB) dan Perintah Kawalan Pergerakan Pemulihan (PKPP).

Dalam pada itu, PKPB di seluruh negeri Sarawak dilanjutkan sehingga 1 Mac 2021.

Dalam perkembangan berkaitan, beliau turut memaklumkan, meski syarat pergerakan dalam radius 10 kilometer dibatalkan berkuatkuasa hari ini namun pergerakan rentas daerah dan rentas negeri di seluruh negara masih tidak dibenarkan.


Kuota haji dan umrah dibincang dengan Arab Saudi Mac ini

PUTRAJAYA, 16 Februari - Perbincangan mengenai kuota haji dan umrah Malaysia bersama kerajaan Arab Saudi dijangka berlangsung Mac ini.

Menteri di Jabatan Perdana Menteri (Hal Ehwal Agama), Datuk Dr Zulkifli Mohamad Al Bakri berkata, beliau dan Menteri Luar akan mengiringi Perdana Menteri ke Arab Saudi bagi memperincikan masalah serta perkara berkaitan haji dan umrah dalam suasana pandemik COVID-19.

Jabatan Wakaf dan Haji (JAWHAR) akan merangka Prosedur Operasi Standard (SOP) dengan kerjasama Kementerian Pelancongan, dan Kementerian Kesihatan bagi melancarkan pelaksanaan haji dan umrah.

Datuk Dr Zulkifli menyampaikan sumbangan kepada kakitangan B40 Jabatan Kemajuan Islam Malaysia (JAKIM) di Putrajaya.  Sebanyak RM41,000 diperuntukkan melalui Tabung Musaadah JAKIM kepada 200 penerima sumbangan, berupa bantuan barangan makanan dan juga wang tunai berjumlah RM200.


Vaksin COVID-19 jenis Pfizer-BioNTech tiba di Malaysia Ahad ini

PUTRAJAYA, 16 Februari - Vaksin COVID-19 jenis Pfizer-BioNTech bakal tiba di Malaysia Ahad ini.

Berikutan itu pelaksanaan Program Imunisasi COVID-19 Kebangsaan akan mula dilancarkan secara berfasa bermula 26 Februari.

Perdana Menteri Tan Sri Muhyiddin Yassin dijangka menjadi kumpulan awal bersama-sama ahli Parlimen, Ahli Dewan Undangan Negeri dan petugas barisan hadapan menerima suntikan vaksin tersebut pada hari pertama pelaksanaan program berkenaan yang akan berjalan sehingga akhir Mac.

Perkara tersebut sudah diteliti dan diperakukan Jawatankuasa Khas Jaminan Akses Bekalan Vaksin COVID-19.

Jawatankuasa berkenaan dipengerusikan bersama Menteri Kesihatan, Datuk Seri Dr. Adham Baba dan Menteri Sains, Teknologi dan Inovasi Khairy Jamaluddin.

Tan Sri Muhyiddin berkata demikian ketika melancarkan Buku Panduan Program Imunisasi COVID-19 Kebangsaan di Putrajaya.

Fasa kedua yang bermula April sehingga Ogos bakal melibatkan kumpulan yang berisiko tinggi.

Manakala fasa ketiga yang melibatkan golongan dewasa berumur 18 tahun ke atas akan bermula Mei tahun ini hingga Februari 2022.

Program imunisasi menyeluruh ini bagi memastikan imuniti dapat dibentuk dalam komuniti bagi memutuskan rantaian penularan jangkitan COVID-19 sekali gus menamatkan pandemik COVID-19.

Buku Panduan Program Imunisasi COVID-19 Kebangsaan itu, antara lain mengandungi penerangan mengenai vaksin COVID-19, kepentingan dan kegunaan vaksin di Malaysia dan bagaimana COVID-19 dihasilkan dengan cepat. Selain itu turut dijelaskan mengenai garis masa perolehan vaksin, jenis-jenis vaksin yang digunakan kerajaan, fasiliti disediakan untuk menyimpan vaksin di seluruh negara, pengambilan vaksin dari sudut pandangan agama serta, panduan imunisasi.

Menerusi buku panduan itu orang ramai juga boleh mendapatkan maklumat lanjut mengenai kesan sampingan vaksin COVID-19 dan kaedah pelaksanaan vaksinasi termasuk melalui aplikasi MySejahtera dan Laman Sesawang Khas.

Buku Panduan Program Imunisasi boleh dimuat turun di laman sesawang www.VaksinCovid.gov.my.


Bakal penerima vaksin perlu jalani saringan sejarah alahan dan kesihatan

PUTRAJAYA, 16 Februari - Saringan sejarah alahan dan kesihatan lain akan dilakukan sebelum seseorang penerima vaksin disahkan layak untuk menerima vaksin.

Menurut Perdana Menteri Tan Sri Muhyiddin Yassin, ia bagi memastikan hanya individu yang sesuai diberikan suntikan vaksin COVID-19.

Jelas beliau, selepas seseorang penerima diberikan suntikan vaksin, pemantauan akan dibuat selama 15 hingga 30 minit di pusat pemberian vaksin, sebelum penerima vaksin tersebut dibenarkan pulang.

Jelasnya lagi pemantauan berterusan akan dibuat bagi menilai keberkesanan dan keselamatan vaksin sepanjang Program Imunisasi COVID-19 dilaksanakan.

Pada masa sama Tan Sri Muhyiddin memaklumkan, kerjasama yang diterima daripada pihak swasta dalam usaha membantu kerajaan menyediakan fasiliti mencukupi bagi menangani COVID-19 amat baik.

Ini meskipun negara berada dalam tempoh pelaksanaan Proklamasi Darurat sejak 13 Januari lalu.

Malah menurut Perdana Menteri, ia mampu dilakukan tanpa perlu pengambil alihan sementara aset swasta seperti yang diperuntukkan mengikut Ordinan Darurat.

Jelasnya lagi, kerajaan amat menggalakkan penglibatan agensi-agensi kerajaan, Badan Bukan Kerajaan (NGO) serta pemimpin masyarakat samada di bandar atau luar bandar bagi memastikan Program Imunisasi kerajaan ini berjaya.

Tindakan penambahbaikan akan dibuat berdasarkan kepada hasil pemantauan dan penilaian program secara berterusan.


Kerajaan timbang pemberian vaksin fasa pertama kepada petugas media dan guru

PUTRAJAYA, 16 Februari - Pemberian vaksin kepada kumpulan petugas media dan guru akan dipertimbangkan sebagai antara penerima vaksin COVID-19 fasa pertama.

Perdana Menteri, Tan Sri Muhyiddin Yassin, berkata keutamaan kerajaan kini bertumpu kepada petugas barisan hadapan bagi melindungi mereka daripada dijangkiti wabak sekali gus memastikan perkhidmatan kesihatan, pertahahan dan keselamatan negara di tahap optimum.

Tambahnya, petugas media dan guru merupakan antara pekerjaan yang melibatkan interaksi dengan ramai orang serta mereka terdedah kepada risiko.

Sementara itu, Menteri Sains, Teknologi dan Inovasi, Khairy Jamaluddin memaklumkan seramai 300,000 petugas kesihatan akan diberikan vaksin pada fasa pertama manakala 200,000 pula melibatkan petugas barisan hadapan bukan kesihatan lain.


Presiden PAS Datuk Seri Abdul Hadi Awang dimasukkan ke Hospital

KUALA LUMPUR, 16 Feb - Presiden PAS, Datuk Seri Abdul Hadi Awang dimasukkan ke hospital pada pukul 7.50 malam kerana mengalami sesak nafas.

Presiden UMNO, Datuk Seri Ahmad Zahid Hamidi menerusi satu hantaran facebook mengesahkan perkara itu.

Ahli Parlimen Marang itu pada mulanya dimasukkan ke Jabatan Kecemasan, Hospital Putrajaya akibat sesak nafas.

Menteri Di Jabatan Perdana Menteri yang juga Setiausaha Agung Pas, Datuk Seri Takiyuddin Hassan turut berada di hospital tersebut.

Datuk Seri Abdul Hadi kemudian dibawa dengan menggunakan ambulans untuk rawatan susulan di Institut Jantung Negara (IJN) .

Beliau juga membuat ujian swab di IJN.

Sementara itu, Bekas Perdana Menteri, Datuk Seri Najib Tun Razak turut memaklumkan bahawa keadaan Datuk Seri Abdul Hadi , dalam keadaan stabil.


20 Individu dibenarkan hadir majlis akad nikah di Kelantan

KELANTAN, 16 Feb - Kerajaan Kelantan membenarkan majlis akad nikah dihadiri 20 orang sepanjang tempoh Perintah Kawalan Pergerakan (PKP). Pengerusi Jawatankuasa Kerajaan Tempatan, Perumahan dan Kesihatan Negeri Dr. Izani Husin berkata, perkara itu dipersetujui dalam Mesyuarat Khas Jawatankuasa Kerja Keselamatan Negeri (JKKN) yang dipengerusikan Menteri Besar Kelantan, Datuk Ahmad Yakob.

Sebelum ini, Kelantan hanya membenarkan tujuh orang menghadiri majlis akad nikah. Beliau ditemui media selepas Mesyuarat Khas JKKN Kelantan di Kota Bharu. Mengulas mengenai kluster Pangkal Changgong yang melibatkan 41 calon Sijil Pelajaran Malaysia, SPM positif COVID-19 di sekolah berasrama di Machang, Dr Izani memaklumkan, jumlah kumulatif positif terkini, 64 kes termasuk pelajar, ibu bapa dan warga sekolah.

Selain itu, 259 kontak rapat juga telah menjalani ujian saringan.


Kerajaan Perak terima sumbangan daripada pelbagai pihak

PERAK, 16 Feb - Kerajaan Perak menerima sumbangan RM32 juta dari tempoh Mac 2020 sehingga 11 Februari lalu bagi membendung wabak COVID-19 di negeri itu.  Menteri Besar, Datuk Saarani Mohamad berkata, kerajaan negeri sentiasa terbuka untuk menerima sumbangan daripada pelbagai pihak serta komited dalam membantu setiap organisasi atau individu yang terkesan akibat pandemik ini.

kerajaan Perak telah menggunakan Akaun Amanah Tabung Bencana dan Bantuan Sosial Negeri Perak bagi tujuan penerimaan, penyaluran dan pembayaran urusan berkaitan usaha membendung penularan COVID-19.  Beliau berkata demikian ketika lawatan kerja Pengerusi Bersama Jawatankuasa Teknikal Pengurusan Darurat COVID-19 ke Negeri Perak di Ipoh . sumbangan yang diterima melalui Akaun Amanah tersebut digunakan bagi pelbagai tujuan antaranya membiayai kos pusat kuarantin di sekitar Negeri Perak.  Tidak terkecuali bantuan itu turut disalurkan kepada petugas barisan hadapan serta peniaga kecil yang terjejas.


1,200 warga Myanmar akan dihantar pulang selasa depan

PUTRAJAYA, 16 Feb - 1,200 warga Myanmar akan dihantar pulang menerusi program penghantaran pulang atau repatriasi, 23 Februari ini.

Ia melibatkan mereka yang ditahan di depot-depot imigresen atas pelbagai kesalahan di bawah Akta Imigresen 1959/64 dan Peraturan-Peraturan Imigresen 1963.

Ketua Pengarah Imigresen Datuk Indera Khairul Dzaimee Daud dalam kenyataannya menegaskan, program tersebut tidak melibatkan pemegang kad UNHCR atau etnik Rohingya.

Antara kesalahan yang dilakukan termasuk tiada dokumen pengenalan diri, tinggal lebih masa dan salah guna pas lawatan.

Sejumlah 37,038 warga asing telah diusir untuk tempoh dari Januari hingga Disember 2020.

Jumlah ini lebih rendah disebabkan penutupan sempadan susulan pandemik COVID-19.


Vaksin COVID-19: Penjelasan tepat dan sahih mampu menangkis persepsi negatif

KUALA LUMPUR, 16 Feb - Komunikasi berkesan menjadi faktor utama kejayaan Program Imunisasi COVID-19 Kebangsaan yang dijangka bermula hujung bulan ini.

Justeru, Pakar Kesihatan Awam, Dr. Rosliza Abdul Manaf berkata, kerajaan perlu terus memberi maklumat tepat dan sahih kepada rakyat selain menangkis persepsi negatif segelintir masyarakat terhadap keselamatan dan keberkesanan vaksin COVID-19.

Dr. Rosliza memaklumkannya kepada RTM menerusi temubual secara dalam talian.

Beliau juga menyambut baik pelancaran Buku Panduan Program Imunisasi COVID-19 Kebangsaan yang akan disempurnakan Perdana Menteri, Tan Sri Muhyiddin Yassin.

Ia akan memberi lebih pendedahan serta keyakinan kepada rakyat tentang Program Imunisasi COVID-19 Kebangsaan.


Agensi agama sedia bantu pelajar terjebak aktiviti 'sugar daddy' akibat kesempitan hidup

PUTRAJAYA, 15 Februari - Pusat Zakat dan Baitulmal sedia membantu pelajar universiti yang terjebak dalam aktiviti mencari 'sugar daddy' menerusi aplikasi 'sugar book', jika siasatan mendapati mereka melakukan perkara itu akibat desakan hidup.

Menteri di Jabatan Perdana Menteri (Hal Ehwal Agama), Datuk Dr Zulkifli Mohamad Al Bakri berkata peranan agensi agama sedia ada juga akan digerakkan selain mencari kaedah sesuai bagi menyelamatkan mahasiswa beragama Islam daripada melakukan perkara yang bertentangan dengan hukum syarak itu.

Berdasarkan statistik, lebih 12,700 pelajar IPT awam dan swasta telah mendaftar dengan aplikasi 'Sugar Book'.  Beliau mengulas perkara itu selepas melancarkan program Dapur 'It'am' 3.0 di Putrajaya.

Sebanyak RM1.34 juta diperuntukkan Majlis Agama Islam Wilayah Persekutuan bersama Jabatan Agama Islam Wilayah Persekutuan untuk program agihan makanan yang bermula hari ini sehingga 11 April depan.


PKPD di Penjara Tapah dan Kuarters Kakitangan bermula tengah malam ini

PUTRAJAYA, 15 Februari - Perintah Kawalan Pergerakan Diperketatkan (PKPD) akan dilaksanakan di Penjara Tapah dan Kuarters Kakitangan, Tapah, Perak bermula tengah malam ini sehingga 1 Mac.

Pelaksanaan tersebut bagi memudahkan pelaksanaan saringan secara bersasar ke atas semua tahanan, kakitangan serta kontak rapat kes COVID-19.

Sehingga kini, Kementerian Kesihatan telah melaksanakan 187 ujian saringan ke atas kontak rapat.

Daripada jumlah itu 55 kes positif COVID-19 telah direkodkan.

Menerusi kenyataan medianya, Menteri Kanan Pertahanan, Datuk Seri Ismail Sabri Yaakob turut memaklumkan pelanjutan PKPD di Penjara Sungai Udang Melaka Tengah akan bermula 17 Februari sehingga 2 Mac.

Bagaimanapun ia tidak termasuk penghuni di Kuarters Kakitangan dan PKRC Penjara Sungai Udang yang tamat PKPD pada 16 Februari seperti dijadualkan.

Langkah tersebut berikutan peningkatan kes dalam kalangan tahanan.

Terdapat baki 21 sampel saringan lagi masih menunggu keputusan.

Pada masa sama, PKPD di tiga lokaliti ditamatkan bermula esok, iaitu di kawasan Felcra Nasaruddin, Perak Tengah, Perak, Peringkat 2 dan sebahagian Peringkat 1 Felda Bersia, Hulu Perak, Perak serta Kampung Sungai Ud, Dalat, Sarawak.

Ini ekoran trend penurunan kes dan penularan yang terkawal.

Menurut kenyataan sama, Datuk Seri Ismail memaklumkan seramai 1,111 individu ditahan atas kesalahan ingkar SOP Perintah Kawalan Pergerakan, semalam.

Daripada jumlah itu 1,040 dikompaun manakala 71 lagi individu direman.

Berdasarkan kenyataan media Menteri Kanan Pertahanan, Datuk Seri Ismail Sabri Yaakob, antara kesalahan yang dilakukan ialah rentas daerah atau negeri tanpa kebenaran, tiada penjarakan fizikal, gagal menyediakan peralatan atau merekod pelanggan, dan tidak memakai pelitup muka.

Ia juga merupakan jumlah tangkapan kedua tertinggi sejak 2 Januari lalu.

Pada masa sama, Operasi BENTENG semalam telah menangkap 22 pendatang asing tanpa izin dan merampas enam buah kenderaan darat.


SKMM dan polis siasat aplikasi Sugarbook

PUTRAJAYA, 15 Februari - Suruhanjaya Komunikasi dan Multimedia Malaysia (SKMM) menasihatkan pengguna internet supaya sentiasa berhati-hati memberi maklumat peribadi ketika melayari media sosial atau aplikasi dalam talian terutama melibatkan laman pencarian teman.

Kenyataan Jabatan Komunikasi Korporat SKMM menyebut, SKMM mengambil berat dengan gimik pemasaran laman cari teman Sugarbook baru-baru ini yang mendakwa semakin ramai wanita Malaysia terutamanya penuntut universiti menawarkan diri sebagai 'sugar baby' di laman aplikasi berkenaan.

Kenyataan ini turut menyebut dakwaan seperti yang terdapat dalam gimik pemasaran itu perlu disiasat untuk disahkan kerana profil pengguna boleh diolah sesuka hati untuk tujuan yang berlainan termasuk untuk memperdaya mangsa.

Baru-baru ini, media melaporkan Malaysia diletakkan pada kedudukan ketiga tertinggi di Asia di belakang India dan Indonesia bagi negara yang mempunyai bilangan 'sugar daddy' paling ramai melalui aplikasi Sugarbook yang menyediakan platform untuk mencari perempuan simpanan atau lebih dikenali sebagai 'sugar baby'.

Sementara itu, Jabatan Komunikasi Korporat SKMM memaklumkan selain Sugarbook, terdapat pelbagai aplikasi lain yang menawarkan perkhidmatan percintaan secara dalam talian.

Sehubungan itu, SKMM akan terus memantau dan menyiasat bersama pihak polis aplikasi Sugarbook dan akan mengambil tindakan terhadap pengguna dan pemilik platform itu sekiranya didapati melakukan aktiviti yang melanggar undang-undang negara.


RUU berkaitan gangguan seksual dijangka siap Mac ini

KUALA LUMPUR, 15 Februari - Rang undang-undang berkaitan gangguan seksual dijangka siap Mac ini dan bakal dibentangkan pada persidangan Dewan Rakyat akan datang.

Menteri Pembangunan Wanita, Keluarga dan Masyarakat, Datuk Seri Rina Mohd Harun memberitahu, draf rang undang-undang berkenaan kini pada peringkat akhir bagi penelitian Jabatan Peguam Negara.

Dalam masa sama, kementerian komited untuk memberi kesedaran dan pendidikan mengenai gangguan seksual melalui semua agensi di bawahnya.

Datuk Seri Rina juga optimis rang undang-undang itu akan bersifat holistik dalam membendung isu berkaitan gangguan seksual termasuk gangguan di tempat kerja.

Beliau berkata demikian mengulas desakan beberapa pihak termasuk bekas menteri kementerian itu, Datuk Seri Dr Wan Azizah Wan Ismail untuk mempercepatkan pembentangan rang undang-undang tersebut.

Desakan itu berikutan terdapat dakwaan insiden gangguan seksual baru-baru ini melibatkan anggota polis.

Persidangan Parlimen yang sepatutnya bermula bulan depan telah ditangguhkan susulan pengisytiharaan darurat oleh Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bermula 12 Januari hingga Ogos depan.


Semangat perpaduan ikat rakyat patuh SOP PKP menentang COVID-19

PUTRAJAYA, 15 Februari - Perdana Menteri, Tan Sri Muhyiddin Yassin mengakui semangat perpaduan yang ditunjukkan rakyat Malaysia tanpa mengira kaum dan agama ketika negara masih berdepan dengan gelombang COVID-19 membantu kerajaan menyebarkan mesej positif menyokong usaha Perintah Kawalan Pergerakan dan mematuhi semua Prosedur Operasi Standard (SOP) yang ditetapkan.

Tambah Tan Sri Muhyiddin, perpaduan merupakan hasrat semua negara di dunia, malah imej Malaysia sebagai sebuah negara berbilang etnik, berbilang agama dan berbilang budaya sering dijadikan contoh rujukan sebuah negara yang bersatu-padu.

Walaupun wujud perbezaan, persaingan dan konflik tetapi kesepaduan sosial yang telah wujud sekian lama dalam masyarakat telah mengekalkan perpaduan sehingga hari ini dan menjadikan negara-negara lain ingin belajar dari Malaysia.


Dasar Perpaduan Negara dilancarkan

PUTRAJAYA, 15 Februari - Demi memastikan Malaysia kekal sebuah negara yang kukuh teras perpaduannya, Dasar Perpaduan Negara dilancarkan pagi tadi.

Dasar Perpaduan Negara yang berkonsepkan Perpaduan Dalam Kepelbagaian, kata Perdana Menteri, Tan Sri Muhyiddin Yassin, menetapkan strategi jangka panjang dalam usaha berterusan untuk memupuk, mengukuh serta memelihara perpaduan dalam kalangan rakyat.

Kementerian Perpaduan Negara turut menghasilkan Rangka Tindakan (Blueprint) Perpaduan Negara 2030 bagi menetapkan aspirasi perpaduan yang ingin dicapai dalam tempoh 10 tahun akan datang.

Perdana Menteri berucap pada Majlis Pelancaran Perpaduan Negara dan Rangka Tindakan (Blueprint) Perpaduan Negara 2030 secara maya di laman Facebook Kementerian Perpaduan Negara.


Rakyat diajak jauhi gerakan manipulasi sentimen perkauman

PUTRAJAYA, 15 Februari - Rakyat perlu berwaspada dengan manipulasi sentimen kaum oleh mana-mana ahli politik.

Ketika menyuarakan peringatan itu, Perdana Menteri, Tan Sri Muhyiddin Yassin melihat ia merupakan cabaran utama dalam hampir semua negara yang mempunyai rakyat berbilang kaum.

Pelaku politik yang cuba menaikkan saham politik masing-masing melalui eksploitasi perasaan kaum juga perlu dielakkan.


KPWKM bantu gelandangan dapatkan peluang pekerjaan

KUALA LUMPUR, 15 Feb - Kementerian Pembangunan Wanita, Keluarga dan Masyarakat (KPWKM), mengerakkan satu operasi bersepadu untuk membantu serta mengurangkan beban golongan gelandangan di sekitar Ibu Negara.

Menterinya Datuk Seri Rina Mohd Harun berkata, gelandangan yang berjaya diselamatkan akan dirujuk semula ke pangkuan keluarga mereka, manakala bakinya akan mengikuti intervensi di pusat rujukan khidmat sosial golongan gelandangan Anjung Singgah, Yayasan Kebajikan Negara (YKN), Kuala Lumpur.

Pihak Kementerian juga komited untuk mendapatkan peluang pekerjaan kepada gelandangan terbabit.

Anjung Singgah, YKN menyediakan kemudahan penginapan, makan minum serta kaunseling secara percuma kepada golongan gelandangan.

Beliau berkata demikian selepas melawat ke Anjung Singgah YKN di Jalan Hang Lekiu, Kuala Lumpur.

Sementara itu, beliau juga meluangkan masa turun padang melihat masalah gelandangan di sekitar Kota Raya.

Datuk Seri Rina berkata, Anjung Singgah YKN kekal meneruskan operasi 24 jam dengan mematuhi SOP ditetapkan semasa Pelaksanan PKP untuk membantu golongan itu.

Sehingga Disember lalu, 8,037 gelandangan telah dibantu di seluruh Anjung Singgah YKN.


KPT pandang serius isu perkhidmatan 'sugar baby'

PUTRAJAYA, 15 Feb - Kementerian Pengajian Tinggi (KPT) memandang serius dakwaan berkaitan penglibatan mahasiswa universiti dalam perkhidmatan perempuan simpanan atau 'sugar baby'.

Kesahihan data mengenai isu ini seperti didedahkan media sedang disiasat.

Ketua Pengarah Pendidikan Tinggi, Datuk Dr. Husaini Omar berkata, KPT juga telah menghubungi beberapa universiti yang disenaraikan dalam laporan tersebut.

Pihak universiti menjelaskan terdapat banyak keraguan terhadap data yang dikemukakan.

menurut Sunway Education Group, agak mustahil 45% daripada pelajar sebuah universiti di Lembah Klang terlibat sebagai sugar baby.

Dalam perkembangan sama, Universiti Teknologi Mara (UiTM) juga telah membuat laporan polis bagi menafikan isu terbabit.

KPT juga akan melaksanakan sesi libat urus dengan Kementerian Belia dan Sukan, Kementerian Pembangunan Wanita, Keluarga dan Masyarakat, Suruhanjaya Komunikasi dan Multimedia serta Pertubuhan Bukan Kerajaan yang berkaitan.

Satu program berterusan dan menyeluruh dirangka dalam memastikan sahsiah mahasiswa dan imej Institut Pengajian Tinggi terpelihara.


Kenakan tindakan jika benar mahasiswa beri khidmat 'sugar baby'

KELANTAN - 15 Feb - Tindakan tegas perlu diambil terhadap mahasiswa universiti terlibat perkhidmatan perempuan simpanan atau 'sugar baby'.

tindakan sama juga harus dikenakan terhadap pihak membangunkan aplikasi tidak bermoral bagi tujuan mencari 'sugar daddy'.

Datuk Ahmad Marzuk mengakui, jika data didedahkan media sebelum ini benar, perkembangan itu sangat mendukacitakan dan menggambarkan keruntuhan moral semakin meruncing dalam kalangan mahasiswa.  Bagaimanapun perkara itu masih dalam siasatan kementerian berkaitan termasuk Kementerian Pengajian Tinggi (KPT) dan Suruhanjaya Komunikasi dan Multimedia Malaysia (SKMM) telah di minta untuk mengambil tindakan sewajarnya.

Media sebelum ini melaporkan, Presiden Majlis Perundingan Pelajar Kebangsaan, Muhammad Amir Asyraf Mohd Sabri, berkata statistik menunjukkan hampir 13,000 pelajar Institusi Pengajian Tinggi (IPT) berdaftar dengan aplikasi Sugarbook untuk mencari 'sugar daddy'.


Vaksin COVID-19: Kandungan selamat, tidak mengandungi mikrocip

PUTRAJAYA, 15 Feb - Vaksin COVID-19 yang diperoleh Malaysia adalah selamat dan berkesan serta tidak mengandungi mikrocip untuk mengambil alih pemikiran.

Menteri Sains, Teknologi dan Inovasi Khairy Jamaluddin menerusi catatan blognya memaklumkan vaksin yang bakal digunakan dalam Program Imunisasi COVID-19 Kebangsaan telah diuji terhadap puluhan ribu penerima sebelum diluluskan.

Menerusi catatan sama, program imunisasi COVID-19 Kebangsaan yang akan bermula hujung bulan ini tidak boleh gagal dan perlu mencapai objektifnya.

Menerusi pelaksanaan program itu, proses pemulihan ekonomi dapat dilakukan malah telah menunjukkan pemulihan positif.

Tabung Kewangan Antarabangsa (IMF), menjangkakan ekonomi global akan berkembang pada kadar 5.5 peratus tahun ini susulan pelaksanaan program Imunisasi COVID-19 Kebangsaan.

Bank Dunia pula meramalkan ekonomi Malaysia akan kembali berkembang pada kadar 6.7 peratus tahun ini.

Situasi itu bergantung kelancaran serta keberkesanan program imunisasi, peningkatan kedudukan eksport negara dan tahap pelaburan di negara ini.


Program Imunisasi COVID-19 Kebangsaan perlu capai objektif kesihatan

PUTRAJAYA, 14 Februari - Program Imunisasi COVID-19 Kebangsaan yang akan bermula hujung bulan ini tidak boleh gagal dan perlu mencapai objektifnya.

Menteri Sains, Teknologi dan Inovasi Khairy Jamaluddin berkata, Tabung Kewangan Antarabangsa (IMF) menjangkakan ekonomi global akan berkembang pada kadar 5.5% tahun ini susulan pelaksanaan program Imunisasi COVID-19 Kebangsaan.

Menerusi catatan di blog beliau, Khairy berkata Bank Dunia meramalkan ekonomi Malaysia akan kembali berkembang pada kadar 6.7% tahun ini.

Situasi itu bergantung kelancaran serta keberkesanan program imunisasi peningkatan kedudukan eksport negara dan tahap pelaburan di negara ini.

Beliau selaku menteri penyelaras Program Imunisasi COVID-19 Kebangsaan menegaskan vaksin COVID-19 yang dihasilkan oleh sains bukan agenda illuminati yang mahu menubuhkan 'New World Order.'

Vaksin COVID-19 tidak akan mengubah DNA penerima dan tidak mengandungi mikrocip untuk mengambil alih pemikiran manusia.

Vaksin yang bakal digunakan itu diuji terhadap puluhan ribu penerima sebelum diluluskan.


KASA jalankan kajian terhadap lembangan sungai utama, atasi implikasi banjir

JERANTUT, 14 Februari - Kajian terhadap lembangan sungai utama di seluruh negara bagi mengatasi kesan bencana banjir sedang dilakukan Kementerian Alam Sekitar dan Air (KASA).

Kajian berkenaan meliputi kaedah penyelesaian secara menyeluruh dengan menitik beratkan prosedur operasi standard (SOP) alam sekitar.

Menterinya, Datuk Tuan Ibrahim Tuan Man berkata, apabila kajian itu siap sepenuhnya, semua pembangunan di seluruh negara perlu mematuhi prosedur yang ditetapkan bagi mengatasi berlakunya banjir.

Beliau berkata demikian semasa melakukan lawatan tebing parit besar runtuh di Taman Wira, Jerantut. Tebing berkenaan mula runtuh sejak musim tengkujuh bulan Disember lalu dan kini bertambah buruk dan perlu ditangani segera.

Kerajaan negeri telah memperuntukkan RM250,000 untuk membaiki segera masalah berkenaan.

Manakala pihak kementerian memperuntukkan RM1.5 juta bagi menyelesaikan masalah tersebut berdasarkan laporan Jabatan Pengairan dan Saliran (JPS) Jerantut.


Tarikh pendaftaran baharu dan kemaskini Bantuan Prihatin Rakyat (BPR) dilanjutkan sehingga 25 Februari

PUTRAJAYA, 14 Februari - Tarikh pendaftaran baharu dan kemaskini bagi Bantuan Prihatin Rakyat (BPR) telah dilanjutkan sehingga 25 Februari.

Ia bagi memastikan bantuan berkenaan diterima oleh mereka yang benar-benar layak serta mengambil kira Perintah Kawalan Pergerakan yang sedang dilaksanakan.

Menteri Kewangan, Tengku Datuk Seri Utama Zafrul Aziz menerusi satu kenyataan berkata, pemohon yang tidak pernah menerima Bantuan Sara Hidup (BSH) 2020 atau Bantuan Prihatin Nasional (BPN) B40 serta isirumah berpendapat RM5,000 ke bawah perlu membuat permohonan baru.

Tambahnya, penerima BSH 2020 dan BPN B40 yang lulus sebelum ini tidak perlu membuat pendaftaran baharu atau kemaskini sekiranya tiada sebarang perubahan.

Selain itu, pembayaran Fasa 1 BPR akan dipercepatkan kepada penghujung Februari ini seperti yang diumumkan dalam Pakej Bantuan Perlindungan Ekonomi dan Rakyat Malaysia (PERMAI) pada Januari lalu.

Bagi Fasa 2 pula, pembayaran dijangka akan dibuat pada awal bulan Mei ini kerana tempoh masa diperlukan bagi memproses permohonan yang diterima.


Usah polemik SOP penjarakan satu meter solat berjemaah di masjid

KOTA BHARU, 14 Februari - Kerajaan mengambil kira pandangan semua pihak sebelum Prosedur Operasi Standard (SOP) solat berjemaah di masjid dilaksanakan dengan penjarakan satu meter walaupun terdapat pandangan lain dalam keputusan berkenaan. Justeru, Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, rakyat perlu patuh kerana ia bukan hanya dilaksanakan di Malaysia sahaja sebaliknya di seluruh dunia.

Jelas beliau, penetapan SOP tersebut juga telah melalui perbincangan lanjut bersama pihak yang mempunyai kepakaran bidang tertentu dan tidak berbangkit wujud pandangan kedua mahupun ketiga. Beliau mengulas penganjuran program dialog yang diadakan 12 Februari lalu bertajuk 'Jarak saf dalam mendepani COVID-19 : Tuntutan agama atau pemahaman songsang'. Mengulas lanjut, Datuk Ahmad Marzuk menyifatkan dialog secara ilmiah itu sangat perlu bagi mencerakinkan lagi ilmu berkaitan dengan isu-isu agama.  Beliau yang juga Ahli Parlimen Pengkalan Chepa ditemui pada majlis Sumbangan Musa'adah COVID-19 secara pandu lalu kepada pemandu teksi Lapangan Terbang Sultan Ismail Petra (LTSIP) di Pengkalan Chepa.

Kaunter bantuan pandu lalu berkenaan di bawah pelaksanaan Yayasan Dakwah Islamiah Malaysia yang mula beroperasi hari ini akan dibuka setiap hari sepanjang tempoh PKP.


COVID-19: Melaka catat kadar kebolehjangkitan tertinggi

PUTRAJAYA, 14 Februari - Kadar kebolehjangkitan (Rt) COVID-19 mengikut kes harian bagi seluruh negara mencapai 0.92 setakat semalam.

Ketua Pengarah Kesihatan, Tan Sri Dr Noor Hisham Abdullah menerusi satu hantaran di media sosial rasminya memaparkan, Melaka mencatatkan Rt tertinggi iaitu pada 1.07.

Infografik sama menunjukkan Pulau Pinang merekodkan Rt kedua tertinggi pada 1.06 diikuti Kedah (1.04) dan Johor (1.01).

Negeri-negeri lain yang mencatatkan bacaan di bawah satu ialah Sarawak (0.96), Kuala Lumpur, Negeri Sembilan dan Perak (0.95), Kelantan (0.92) dan Selangor (0.89).

Manakala Pahang (0.86), Terengganu (0.82), Sabah (0.80), Perlis (0.77), Putrajaya (0.73) sementara Labuan (0.65).

Semalam, kes jangkitan baharu COVID-19 merekodkan empat angka dengan 3 ribu 499 kes selain lima kematian dilaporkan.


Ular tedung enam meter ditemui sembunyi dalam bilik air

SIK, 14 Februari - Seekor ular tedung sepanjang enam meter ditemui di dalam bilik air di sebuah kediaman di Kampung Kura Melayu, Sik, Kedah malam tadi.

Pengarah Pasukan Bomba dan Briged Sukarela Yayasan Jariah Malaysia, Mahadzir Abdul Hamid berkata, pihaknya berjaya menangkap reptilia berkenaan dalam tempoh 5 minit selepas tiba ke lokasi kejadian.

Menurut saksi, seorang pemuda berusia 20 tahun, bunyi aneh dari tandas rumah yang sedang dalam pembinaan itu membawa kepada penemuan ular tedung selar tersebut.

Jelas Mahadzir, reptilia bersaiz besar dan amat berbahaya itu dipercayai tersesat masuk ke dalam rumah ekoran musim panas dan kering serta kawasan belukar yang dibersihkan menyebabkan habitatnya terganggu.

Selepas ditangkap, ular berkenaan kemudian dilepaskan di kawasan hutan belantara yang jauh dari kediaman penduduk.

Dalam tempoh empat minggu sahaja, pasukan bomba dan briged Sukarela Yayasan Jariah Malaysia menerima lebih 10 kes ancaman ular berbisa.

Justeru, beliau menasihati orang ramai agar tidak bertindak sendirian dan menghubungi pasukan keselamatan bagi menangani situasi tersebut.


Saluran DidikTV KPM mula bersiaran 17 Februari

PUTRAJAYA, 14 Februari - Saluran khusus TV Pendidikan yang dikenali sebagai DidikTV, Kementerian Pendidikan (KPM) akan bersiaran bermula Rabu ini.

Menteri Kanan Pendidikan, Datuk Dr Mohd Radzi Jidin menerusi laman sosialnya memaklumkan, majlis pelancaran saluran itu akan disempurnakan Perdana Menteri, Tan Sri Muhyiddin Yassin pada 8:00 pagi hari pertama siaran.

Saluran berkenaan bersiaran dari pukul 7:00 pagi hingga 12:00 tengah malam setiap hari.

KPM dalam kenyataan menjelaskan, inisiatif mewujudkan saluran khusus itu adalah usaha berterusan kementerian dalam meningkatkan akses kepada pendidikan berkualiti untuk semua pelajar di seluruh negara.

Sebelum ini, KPM telah menyediakan program TV Pendidikan selama 11 jam melalui TV Okey RTM, Tutor TV ASTRO dan DidikTV@ntv7.

Kini buat pertama kalinya, kementerian memperkenal saluran khusus TV Pendidikan secara terestrial.

DidikTV KPM boleh ditonton menerusi saluran 107 di MYTV, saluran 147 di ASTRO dan saluran ntv7 di TV UNIFI.

Bagi set TV Digital Bersepadu (iDTV) yang menggunakan antena, carian saluran DidikTV KPM boleh dilakukan menerusi penalaan automatik.

Kenyataan turut menyebut, saluran berkenaan juga akan menyiarkan berita mengenai dunia pendidikan, program bercorak didik hibur serta kandungan yang dihasilkan pelajar.

Selain itu, program antarabangsa yang bersesuaian juga bakal turut disiarkan.


Golongan berisiko, B40 di kawasan padat penduduk diberi keutamaan terima vaksin - Tan Sri Annuar

KUALA LUMPUR, 14 Februari - Golongan berisiko dan anggota keluarga B40 yang tinggal di kawasan berkepadatan tinggi seperti pangsapuri Projek Perumahan Rakyat (PPR) perlu diberi keutamaan untuk menerima vaksin COVID-19.

Menteri Wilayah Persekutuan, Tan Sri Annuar Musa memaklumkan cadangan itu bakal dibincang dengan Menteri Sains, Teknologi dan Inovasi Khairy Jamaluddin Abu Bakar, selaku Menteri Penyelaras Program Imunisasi COVID-19 Kebangsaan dalam tempoh terdekat.

Jemaah Menteri sebelum ini bersetuju memperluaskan pemberian vaksin secara percuma kepada semua rakyat asing yang menetap di Malaysia.


Proses pendaftaran vaksin COVID-19 sebahagian daripada janji temu - Khairy

KUALA LUMPAR, 14 Februari - Proses pendaftaran sebagai penerima vaksin COVID-19 adalah sebahagian daripada membuat janji temu.

Menteri Sains, Teknologi dan Inovasi Khairy Jamaluddin Abu Bakar menjelaskan demikian melalui mesej Twitter bagi menjawab soalan mengenai alasan perlunya pendaftaran dilakukan bagi mendapatkan akses vaksin COVID-19 yang ditanya seorang pengguna Twitter, Dr Ungku Shahrin @ungshah.

Individu yang telah mendaftar, kata Khairy Jamaluddin, bakal diberikan maklumat lanjut untuk proses vaksinasi.

Dalam satu ciapan lain, beliau turut menjelaskan bahawa pendaftaran mendapatkan vaksin COVID-19 perlu dilakukan agar maklumat seseorang individu itu dapat dimasukkan ke dalam sistem pengurusan janji temu.

Khairy Jamaluddin yang juga Menteri Penyelaras Program Imunisasi COVID-19 Kebangsaan, sebelum ini, mengumumkan bahawa pendaftaran vaksin COVID-19 dijangka dapat dibuka kepada orang ramai bermula Mac depan.

Terdapat lima kaedah orang ramai boleh mendaftar untuk mendapatkan akses vaksin COVID-19.

Ini termasuk melalui aplikasi MySejahtera, pendaftaran melalui laman sesawang JKJAV (Jawatankuasa Khas Jaminan Akses Bekalan Vaksin COVID-19) yang bakal dilancarkan minggu depan, menghubungi talian hotline, pendaftaran secara manual di klinik dan hospital awam serta swasta dan bantuan pendaftaran dari kerajaan negeri bagi individu yang tinggal di kawasan pedalaman.


Penyebaran video fitnah, Ismail Sabri buat laporan polis

KUALA LUMPUR, 13 Februari - Pejabat Menteri Kanan Pertahanan membuat laporan polis terhadap dua akaun Facebook yang didakwa memfitnah Datuk Seri Ismail Sabri Yaakob.

Setiausaha Akhbarnya, Azlina Md. Rosdy mendakwa pengguna akaun memuat naik video lama dan mendakwa ia dirakam baru-baru ini.

Laporan dibuat Azlina di IPD Dang Wangi tengah hari tadi.

Menurut beliau, penularan video tersebut telah menimbulkan kemarahan awam dan menjejaskan kredibiliti Datuk Seri Ismail.

Laporan kepada Suruhanjaya Komunikasi dan Multimedia Malaysia (SKMM) turut dibuat.

Tular di media sosial video sidang media harian Datuk Seri Ismail Sabri yang menyebut mereka yang ingkar Prosedur Operasi Standard (SOP) akan terus dipenjara tanpa kompaun.

Manakala video kedua pula adalah rakaman lama Datuk Seri Ismail dalam satu majlis bersama penggiat seni sempena Tahun Baharu Cina.


Keselamatan PKRC diperketat elak kes jenayah

SUNGAI UDANG, 13 Februari - Kawalan keselamatan di semua 391 Pusat Kuarantin dan Rawatan COVID-19 Berisiko Rendah (PKRC) di seluruh negara akan diperketatkan bagi mengelak sebarang kejadian jenayah berlaku.

Menteri di Jabatan Perdana Menteri (Tugas-tugas Khas), Datuk Seri Mohd Redzuan Md Yusof berkata, pihaknya akan menambah anggota Angkatan Pertahanan Awam (APM) di kesemua PKRC bagi meningkatkan kawalan di pusat berkenaan.

Ia berikutan kejadian pergaduhan di PKRC MAEPS Serdang yang berpunca apabila seorang pesakit didapati mencuri telefon bimbit pesakit yang lain. Jelasnya, selepas menyampaikan sumbangan kit makanan Agensi Pengurusan Bencana Negara (NADMA) di Sungai Udang, Melaka. Sebelum ini media melaporkan dua lelaki ditahan selepas disyaki mencuri empat unit telefon bimbit milik pesakit lain di PKRC MAEPS Serdang, 11 Februari lalu. Justeru, menerusi penambahan anggota APM di pusat kuarantin itu, beliau berharap kejadian berkenaan tidak akan berulang.


COVID-19: Kes jangkitan di PULAPOL terkawal

KUALA LUMPUR, 13 Februari - Sehingga hari ini, hanya 14 kes positif COVID-19 dilaporkan di Pusat Latihan Polis (PULAPOL) Kuala Lumpur.

Jelas Pengarah Pengurusan Polis Diraja Malaysia, PDRM Bukit Aman, Datuk Ramli Din, walaupun jumlah kes positif menurun, latihan masih tidak dijalankan.

Namun, proses pengambilan atau merekrut anggota baharu tetap dijalankan dengan jumlah yang rendah.

Sebelum ini, 382 pelatih dan 46 kakitangan yang bertugas di PULAPOL disahkan positif COVID-19.

Dua PULAPOL yang turut dilaporkan mempunyai kes positif ialah PULAPOL Bukit Sentosa di Rawang Selangor dan PULAPOL Jalan By Pass, Segamat Johor.

Datuk Ramli menjelaskan kepada media selepas mengadakan lawatan ke Jualan Mega Frontliners Bersama PDRM Keramat Wangsa, di ibu negara, pagi tadi.


Radio kekal sebagai medium utama penghubung rakyat

IPOH, 13 Februari - Jika dahulu peranan radio hanya bertujuan untuk menyampaikan propaganda penjajah, namun kini ia merupakan medium utama dalam merapatkan hubungan sesama rakyat.  Pensyarah Akademi Pengajian Bahasa Universiti Teknologi MARA (UiTM) Seri Iskandar, Dianna Suzienna Mohamad Shah menyifatkan, revolusi yang dialami menjadikan radio lebih relevan kepada masyarakat.

Beliau berkata demikian secara dalam talian menerusi program Bual Bicara Khas sempena Hari Radio Sedunia di PerakFM.  Mengulas lanjut, beliau berkata pendekatan yang dibawa RTM menerusi siaran radio bervisual merupakan satu langkah terbaik.

Ia merangkumi penglibatan kinestetik, auditori dan visual secara menyeluruh kepada pendengar yang membolehkan mereka berinteraksi bersama penyampai.


Gempa bumi kuat sempadan Tajikistan-Xinjiang

KUALA LUMPUR, 13 Februari - Gempa bumi kuat dengan magnitud 6.3 pada skala Richter menggegarkan rantau sempadan Tajikistan-Xinjiang, awal pagi tadi.

Jabatan Meteorologi Malaysia dalam kenyataan memaklumkan, gempa yang berlaku kira-kira pukul 1 pagi itu, berpusat di 394 kilometer timur laut dari Taloqan, Afghanistan pada kedalaman 86 kilometer.

Bagaimanapun, tiada ancaman tsunami kepada Malaysia.


Pendaftaran sebagai penerima vaksin COVID-19 bermula Mac

KUALA LUMPUR, 13 Februari - Proses pendaftaran penerima vaksin COVID-19 dijangka dibuka bermula bulan depan dan dilaksanakan dengan konsep sukarela.

Menteri Sains, Teknologi dan Inovasi, Khairy Jamaluddin Abu Bakar berkata, orang ramai boleh berbuat demikian menerusi lima kaedah termasuk menggunakan aplikasi MySejahtera.

Selain itu , orang ramai boleh mengakses laman web Jawatankuasa Khas Jaminan Akses Bekalan Vaksin COVID-19, yang akan dilancarkan Perdana Menteri pada minggu depan.

Selain itu, pendaftaran juga boleh dibuat menerusi talian khidmat pelanggan, pendaftaran secara manual di klinik, hospital awam dan swasta.

Bagi kawasan pedalaman dan untuk golongan warga emas, pihaknya akan bekerjasama dengan kerajaan negeri untuk mendaftarkan penerima vaksin.

Khairy yang juga Menteri Penyelaras Program Imunisasi COVID-19 Kebangsaan turut mengesahkan, Perdana Menteri, Tan Sri Muhyiddin Yassin akan menjadi individu pertama menerima suntikan vaksin COVID-19 apabila bekalannya sampai di Malaysia hujung bulan ini.


COVID-19: Pendaftaran sebagai penerima vaksin bermula Mac

KUALA LUMPUR, 12 Februari- Proses pendaftaran sebagai penerima vaksin COVID-19 bagi orang ramai dijangka dibuka bermula bulan depan dan dilaksana dengan konsep sukarela.Menteri Sains, Teknologi dan Inovasi, Khairy Jamaluddin Abu Bakar berkata, mereka boleh berbuat demikian menerusi lima kaedah termasuk menggunakan aplikasi MySejahtera.

Selain itu ujarnya, orang ramai boleh mengakses laman web Jawatankuasa Khas Jaminan Akses Bekalan Vaksin COVID19 (JKJAV) yang akan dilancarkan perdana menteri pada minggu depan.

Kaedah seterusnya adalah pendaftaran menerusi talian khidmat pelanggan, pendaftaran secara manual di klinik, hospital awam dan swasta serta jika berada di kawasan pedalaman, pihaknya akan bekerjasama dengan kerajaan negeri untuk mendaftarkan penerima termasuk warga emas.

Khairy yang Menteri Penyelaras Program Imunisasi COVID-19 Kebangsaan mengulangi program vaksinasi akan dimulakan dengan petugas barisan hadapan.


COVID-19: Garis panduan pengambilan vaksin ketika Ramadhan akan dibincangkan

SEREMBAN, 12 Februari- Mesyuarat Khas Jawatankuasa Muzakarah Majlis Kebangsaan Bagi Hal Ehwal Ugama Islam, akan membincangkan mengenai garis panduan pengambilan vaksin bagi umat Islam, ketika bulan Ramadan nanti.Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri berkata, panduan itu akan diumumkan setelah perbincangan mendalam dilakukan bersama semua pihak dalam mesyuarat yang akan diadakan minggu hadapan.

"Hal ini dibincangkan dalam muzakarah yang terdekat."

"Perbincangannya tentang isu pengambilan vaksin pada siang hari di bulan Ramadhan bagi orang yang berpuasa dan juga pengambilan vaksin untuk orang yang hendak ke Mekah menunaikan umrah atau haji akan dibahaskan dan diputuskan."

Tambah beliau, pengambilan suntikan vaksin bagi melindungi manusia daripada dijangkiti penyakit berbahaya adalah harus, kerana ia merupakan keperluan ketika ini.Datuk Seri Dr Zulkifli turut menyatakan kesediaannya untuk menjadi antara yang terawal menerima suntikan vaksin COVID-19 selepas bekalannya sampai di negara ini nanti.


PKPD di beberapa kawasan di Perak dan Terengganu bermula 14 hingga  27 Februari

KUALA LUMPUR, 12 Februari- Perintah Kawalan Pergerakan Diperketat (PKPD) akan dilaksanakan di beberapa kawasan di Batu Gajah, Perak dan Besut, Terengganu.

PKPD bermula 14 hingga 27 Februari, berikutan peningkatan kes positif COVID-19 di kawasan berkenaan.

Menteri Kanan Pertahanan, Datuk Seri Ismail Sabri Yaakob memaklumkan, kawasan terlibat di Perak, adalah Pusat Pemulihan Akhlak (PPA) dan Kuarters Kakitangan di Batu Gajah.Kementerian Kesihatan Malaysia (KKM) telah melaksanakan 81 ujian saringan. Daripada jumlah itu, sebanyak 29 kes positif COVID-19 direkodkan, serta 45 baki saringan sedang menunggu keputusan.PKPD di Besut pula, melibatkan Kampung Darau-Awek, Kampung Padang Baloh dan Kampung Lepan Kejor, Mukim Pasir Akar.KKM telah melaksanakan 570 ujian saringan, dan 21 kes positif direkodkan.


Cuti sambutan Tahun Baharu Cina, lebuhraya utama lengang

BANGI, 12 Februari - Lebuhraya utama lazimnya penuh dengan kenderaan setiap kali tiba cuti umum dan hujung minggu yang panjang.

Berbeza dengan cuti Tahun Baharu Cina kali ini, orang ramai lebih memilih untuk duduk di rumah berikutan pelaksanaan Perintah Kawalan Pergerakan (PKP).

Ini dapat disaksikan dengan keadaan lebuh raya yang lengang.

Tinjauan di Lembaga Lebuhraya mendapati kawasan yang selalunya sesak setiap kali musim perayaan menjadi lengang.

Antaranya Jalan Duta, Jambatan Pulau Pinang, Terowong Menora, Kulai dan laluan ke Lebuhraya Pantai Timur.

Kawasan Rehat dan Rawat (R&R) dan Hentian Sebelah juga tidak dipenuhi orang ramai meskipun ia sudah dibuka kembali.

Bagi yang perlu rentas negeri dan daerah, jangan lupa dapatkan surat kebenaran terlebih dahulu dan rancang perjalanan anda.


PM individu pertama terima suntikan vaksin COVID-19

PUTRAJAYA, 12 Februari - Perdana Menteri, Tan Sri Muhyiddin Yassin akan menjadi individu pertama menerima suntikan vaksin COVID-19 apabila bekalannya sampai di Malaysia hujung bulan ini.

Perkara itu disahkan Menteri Sains, Teknologi dan Inovasi merangkap Menteri Penyelaras Program Imunisasi COVID-19 Kebangsaan, Khairy Jamaluddin.

Menurut Khairy, kesediaan Perdana Menteri berbuat demikian bagi memberi keyakinan kepada rakyat bahawa vaksin selamat digunakan.

4 Februari lalu, Tan Sri Muhyiddin mengumumkan akan memulakan Program Imunisasi COVID-19 Kebangsaan mulai hujung bulan ini.

Ia disasar mencakupi 80% populasi negara ini atau 26.5 juta individu untuk menerima vaksin secara percuma dalam tiga fasa.


Kerajaan setuju beri vaksin COVID-19 percuma kepada warga asing

PUTRAJAYA, 11 Februari - Kerajaan bersetuju, Program Imunisasi COVID-19 Kebangsaan yang bakal bermula penghujung bulan ini akan turut melibatkan pemberian vaksin secara percuma kepada bukan warganegara yang menetap di Malaysia.

Pengerusi Jawatankuasa Jaminan Akses Vaksin, Datuk Seri Dr Adham Baba dan Khairy Jamaluddin Abu Bakar menerusi kenyataan bersama memaklumkan, perkara berkenaan diputuskan mesyuarat jemaah menteri semalam.

Bagaimanapun, keutamaan pemberian vaksin kepada warganegara Malaysia terlebih dahulu.

Manakala, maklumat dan jadual untuk warganegara asing akan diumumkan kelak.

Sementara itu, dalam laman Twitternya, Menteri Sains, Teknologi dan Inovasi, Khairy Jamaluddin, mengakui keperluan itu.

Ia selari dengan tema program berkenaan iaitu ‘Lindung Diri, Lindung Semua’ serta pendekatan “tiada yang selamat, sehingga semua adalah selamat".

Keputusan itu turut melibatkan pemegang kad Suruhanjaya Tinggi Pertubuhan Bangsa Bersatu bagi Pelarian (UNHCR).

Keputusan juga dibuat selepas mengambil kira layanan sama turut diberi sebahagian negara luar kepada warganegara Malaysia.


Institut Memandu, Pusat Latihan Penerbangan dibenar beroperasi mulai esok

KUALA LUMPUR, 11 Februari - Institut Memandu dan Pusat Latihan Penerbangan dibenarkan beroperasi dengan prosedur operasi standard (SOP) ketat bermula esok.

Menteri Kanan Pertahanan, Datuk Seri Ismail Sabri Yaakob dalam sidang media, memaklumkan, keputusan dibuat selepas, penilaian risiko dilakukan Jawatankuasa Teknikal Perintah Kawalan Pergerakan (PKP) bersama agensi terlibat.

Bagi Institut Memandu, arahan berkenaan, merangkumi Perkhidmatan Latihan Pemanduan, Kurikulum Pendidikan Pemandu 01,02 dan 03, Pra-Ujian Pemanduan (QTI 1), Ujian Teori dan Praktikal bagi litar serta jalan raya.

Manakala bagi Pusat Latihan Penerbangan, kebenaran ini merangkumi pentadbiran di Organisasi Latihan Diluluskan (ATO).

Pentadbiran latihan berulang yang mandatori bagi menampung operasi penerbangan awam turut dibenarkan untuk juru terbang, jurutera penerbangan, pengawal trafik udara, kru kabin, kakitangan sekuriti dan pengendali bahan berbahaya.


Sultan Selangor ingatkan rakyat patuhi nasihat KKM

SHAH ALAM, 11 Februari - Sultan Selangor, Sultan Sharafuddin Idris Shah mengingatkan rakyat supaya mematuhi nasihat Kementerian Kesihatan (KKM) ketika sambutan Tahun Baharu Cina semasa negara masih berada dalam Perintah Kawalan Pergerakan (PKP).

Sultan Selangor berharap seluruh rakyat kekal tenang dan berwaspada, semasa kerajaan berusaha memelihara keselamatan dan kesihatan semua pihak.

Istana Alam Shah menerusi hantaran di laman Facebook menyatakan, baginda turut mengingatkan rakyat supaya menjauhi kawasan sesak dan sempit di samping sentiasa mengekalkan jarak selamat.

Dalam masa sama, menginsafi pengorbanan pihak yang bertungkus lumus untuk menjadikan negara lebih selamat semasa pandemik, terutama petugas barisan hadapan.

Sultan Sharafuddin dan Tengku Permaisuri Norashikin turut menyampaikan ucapan Selamat Tahun Baru Cina dan mendoakan kesejahteraan serta kebahagiaan kepada semua.


SOP Tahun Baharu Cina sama ketat dengan perayaan lain

PUTRAJAYA, 11 Februari - Prosedur operasi standard (SOP) sambutan Tahun Baharu Cina adalah ketat sama seperti yang dilaksanakan pada setiap perayaan sebelum ini.

Justeru, Ketua Pengarah Kesihatan, Tan Sri Dr Noor Hisham Abdullah mengingatkan orang ramai supaya tidak mengadakan perjumpaan besar-besaran semasa sambutan perayaan itu.

Jelas beliau, meskipun situasi COVID-19 di negara ini beransur baik, perjumpaan besar boleh mengakibatkan peningkatan kes.

Sebaiknya, mereka menyambutnya di rumah bersama ahli keluarga dan paling penting, melindungi ahli keluarga yang rentan.


KPKT agih 500,000 pelitup separuh muka kepada komuniti B40

PUTRAJAYA, 11 Februari- Sejumlah 500,000 pelitup separuh muka perubatan disumbangkan kepada komuniti B40 terutamanya mereka yang tinggal di perumahan Program Perumahan Rakyat (PPR).

Menteri Perumahan dan Kerajaan Tempatan (KPKT), Datuk Zuraida Kamaruddin berharap usaha ini dapat membantu serta meringankan beban penduduk PPR dan golongan B40 dalam situasi pandemik."Saya harap inisiatif ini dapat membantu melindungi orang ramai daripada wabak COVID-19."

Beliau ditemui selepas menerima sumbangan 10,000 kotak pelitup separuh muka daripada syarikat Maystar Beauty Sdn Bhd dan Anggun Kirana Sdn Bhd di Putrajaya.


'Kreatif dan berdikari'- DS Rina Harun puji inisiatif Persatuan Bagi Orang Buta Malaysia wujud Radio MAB

KUALA LUMPUR, 11 Februari- 'Kreatif dan Berdikari.'Itu reaksi Menteri Wanita Keluarga dan Masyarakat, Datuk Seri Rina Harun mengenai inisiatif Persatuan Bagi Orang Buta Malaysia (MAB) mewujudkan radio mereka sendiri, Radio MAB.Ia merupakan saluran bagi golongan Orang Kurang Upaya (OKU) penglihatan untuk mendapatkan maklumat terkini mengenai program pendidikan, latihan kemahiran dan perkhidmatan penempatan pekerjaan, dalam masa sama mempromosi hasil kraf tangan dan juga perniagaan mereka.

Penubuhan saluran radio ini merupakan satu idea kreatif bagi golongan berkenaan yang kehilangan pendapatan, dan juga mempunyai peluang pekerjaan yang terhad ketika Perintah Kawalan Pergerakan (PKP).Selain daripada kesedaran pihak MAB sendiri yang tidak mahu bergantung kepada bantuan daripada pihak lain semata-mata. "Mereka ini ada banyak kemahiran-kemahiran lain."

"Ada antara mereka yang boleh menghasilkan kraf tangan, jurutera audio dan ada lebih banyak peluang lain lagi, golongan OKU penglihatan ini boleh berdikari dan menjana pendapatan sendiri."

Datuk Seri Rina Harun berkata demikian kepada media selepas menyampaikan sumbangan Bantuan Bakul Makanan, sebanyak 500 buah kepada ahli-ahli MAB.

Sementara itu, Naib Presiden MAB, Datin Fauziah Mohd Ramly berkata, saluran radio ini juga memberikan peluang kepada ahli MAB untuk memperluaskan jaringan perniagaan, dan platform mengangkat bakat-bakat OKU penglihatan.

"Ini merupakan satu peluang bagi MAB."

"Program-program MAB boleh dihebahkan, sebelum ini program dilaksanakan tetapi kurang mendapat publisiti."Radio MAB bersiaran setiap hari Isnin hingga Jumaat, dari 3.00 petang sehingga 7.00 malam melalui aplikasi Zeno FM.


KUALA LUMPUR, 11 Februari- Pengambilan 3,500 petugas kesihatan baharu telah diluluskan pada akhir Januari lalu.Jelas Menteri Kewangan, Tengku Datuk Seri Zafrul Tengku Abdul Aziz, ia merupakan antara inisiatif di bawah Pakej Bantuan Perlindungan Ekonomi dan Rakyat Malaysia (PERMAI).Kerajaan sebelum ini memperuntukkan dana tambahan RM3.25 bilion melalui Pakej Bantuan PERMAI bagi tahun 2021 untuk menangani wabak COVID-19.Menerusinya, Kementerian Kesihatan telah membuat permohonan kepada Jabatan Perkhidmatan Awam untuk menambah seramai 11,280 petugas kesihatan.Beliau menyatakan perkara berkenaan pada pengumuman Laporan LAKSANA Ke-40 secara maya.


Vaksin COVID-19: NPRA nilai aspek kualiti, keberkesanan sebelum lulus penggunaan

KUALA LUMPUR, 11 Februari- Bahagian Regulatori Farmasi Negara (NPRA) akan menilai aspek kualiti, keselamatan dan keberkesanan vaksin yang bakal dibawa masuk ke dalam negara sebelum meluluskan penggunaannya.Justeru, masyarakat tidak perlu bimbang kerana ia telah melalui proses saringan yang ketat sebelum diagihkan kepada orang ramai.

Ketua Penolong Pengarah Kanan NPRA, Dr. Azizah Abd Ghani berkata, penggunaan vaksin secara amnya adalah selamat dan telah diuji. Kesan sampingan yang mungkin dialami sesetengah individu seperti bengkak, pening, mual dan demam adalah ringan dan akan pulih dalam tempoh singkat."Kesan sampingannya adalah ringan."

"Tetapi kesan vaksin itu sendiri adalah perlindungan, besar maknanya kepada kita dan orang sekeliling."

"Apabila suntikan vaksin diberi kepada orang ramai, virus berkenaan akan gagal mendapat perumah menyebabkan rakyat Malaysia terlindung daripada jangkitan ini, ini dipanggil Imuniti Kelompok (Herd Immunity)."Jelasnya, setelah divaksin, orang ramai masih perlu mengamalkan langkah pencegahan dan patuh kepada Prosedur Operasi Standard (SOP) yang ditetapkan sehingga Imuniti Kelompok telah berjaya dicapai. Beliau berkata demikian ketika dihubungi dalam program Selamat Pagi Malaysia di Angkasapuri.Mengulas mengenai kebimbangan orang ramai terhadap varian baharu COVID-19, beliau memberi jaminan bahawa vaksin sedia ada masih berkesan terhadap varian baharu tersebut.


Kedah hanya luluskan 5,000 hektar tanah untuk ladang hutan

KEDAH, 11 Feb - Kerajaan Negeri Kedah menyangkal dakwaan mengenai lebih 4,000 hektar tanah bukit di Gunung Inas, Baling sudah ditanam dengan pokok durian seperti yang ditularkan dalam satu video baru-baru ini.

Sebaliknya 5,000 hektar tanah diluluskan untuk dibuat ladang hutan yang sepatutnya ditanam dengan pokok klon balak atau albasia.

Menteri Besar Kedah, Muhammad Sanusi Md Nor berkata, daripada keluasan tersebut hanya 20 peratus sahaja dibenarkan ditanam pokok durian.

Baru-baru ini tular video yang menunjukkan seorang lelaki mendakwa sekurang-kurangnya 12,140 hektar tanah di Gunung Inas sedang dibangunkan sebagai ladang durian, yang kononnya terbesar di dunia.


KUALA LUMPUR, 11 Feb - Pekerja perkhidmatan penghantar makanan merupakan antara golongan paling berisiko berdepan jangkitan COVID-19.

Ia juga kini menjadi cabang perkhidmatan popular buat mereka yang kehilangan pekerjaan.

Prihatin dengan golongan ini, 200 pek makanan percuma diagihkan kepada penghantar makanan yang terjejas sepanjang tempoh Perintah Kawalan Pergerakan (PKP).

Pemilik restoran tempatan, Datuk Seri Megat D Shahriman Megat Zaharudin berkata, inisiatif ini juga sebagai penghargaan kepada mereka yang sanggup membahayakan diri sendiri demi memenuhi pesanan pelanggan semasa pandemik COVID-19.


Kerajaan Negeri Kedah menawarkan pinjaman mudah tanpa faedah

KEDAH, 11 Feb - Di Kedah, Pengusaha pelancongan yang terjejas akibat pandemic COVID-19 kini boleh menarik nafas lega apabila Kerajaan Negeri menawarkan pinjaman mudah tanpa faedah bagi meringankan bebanan mereka.  Pinjamam maksimum RM5,000 itu turut ditawarkan kepada penghantar makanan atau “food rider” yang terpilih.

Menteri Besar Kedah, Muhammad Sanusi Md Nor berkata permohonan tersebut akan diuruskan oleh Unit Pembangunan Usahawan Negeri Kedah (UPUK).  Bayaran tunai akan dikreditkan ke dalam akaun permohon yang berjaya.

Beliau bercakap kepada media selepas mempengerusikan mesyuarat mingguan Exco di Alor Setar.  Beberapa bantuan lain turut diberikan kepada golongan yang terjejas.  Ia termasuk bantuan modal melalui Tabung Khas Wanita Negeri kedah sebanyak RM500 seorang kepada pemohon yang layak akan dipercepatkan.  Selain itu kemudahan untuk membina ruang niaga di bawah Pihak Berkuasa Tempatan (PBT) turut dibuat dengan peruntukan sebanyak RM1.2 juta.  Manakala bantuan di bawah program Beras Sejahtera juga diagihkan dengan kos RM1.6 juta.  Kesemua peruntukan untuk bantuan tersebut adalah RM7.46 juta.


PKPD Kampung Teluk mulai esok hingga 24 Februari

KUALA LUMPUR, 10 Februari - Perintah Kawalan Pergerakan Diperketatkan (PKPD) akan dilaksanakan di Kampung Teluk, Setiawan, Perak bermula esok hingga 24 Februari.

Pelaksaan PKPD itu dibuat selepas Kementerian Kesihatan (KKM) melaporkan peningkatan kes COVID-19 di kawasan tersebut.

Menteri Kanan Pertahanan, Datuk Seri Ismail Sabri Yaakob berkata, sehingga 9 Februari, KKM telah melaksanakan 43 ujian saringan.

Daripada jumlah itu, 16 kes positif COVID-19 direkodkan.     Pelaksanaan PKPD itu bagi memudahkan KKM melaksanakan saringan secara bersasar yang melibatkan 400 penduduk.

Sementara itu, seramai 589 individu ditahan atas kesalahan ingkar Prosedur Operasi Standard (SOP) Perintah Kawalan Pergerakan (PKP).

Daripada jumlah itu, 543 dikompaun, 42 individu direman manakala empat lagi dijamin.

Jelas Datuk Seri Ismail Sabri, antara kesalahan direkodkan seperti tiada penjarakan fizikal dan tidak memakai pelitup muka.

Manakala 64 individu direkodkan kesalahan rentas daerah dan negeri tanpa kebenaran.

Sementara Operasi Benteng semalam telah menangkap 55 Pendatang Asing Tanpa Izin (PATI) dan merampas tujuh buah kenderaan darat serta tiga buah kapal.

Pihak berkuasa turut mengesan 88 buah bot di perairan negara melalui 11 aktiviti penglihatan.

Selain itu, seramai 10,321 warga asing telah menjalani ujian saringan COVID-19 dan daripada jumlah itu, 43 didapati positif COVID-19.


Bantuan Khas COVID-19 fasa 2, kurangkan beban rakyat

KELANTAN, 11 Feb - Mengambil kira kesukaran dan kesan ekonomi rakyat ekoran pelaksanaan Perintah Kawalan Pergerakan (PKP) 2.0 di seluruh negara. Kerajaan Negeri Kelantan mengumumkan Bantuan Khas COVID-19 Fasa 2 bagi mengurangkan beban rakyat melibatkan beberapa sector.

Menteri Besar Kelantan Dato’ Ahmad Yakob menerusi kenyataan medianya memberitahu , RM1.41 juta disediakan melalui Program Bantuan Sejahtera Tani khususnya kepada petani, penternak dan nelayan. Ia akan diselaraskan jabatan-jabatan berkaitan sekaligus memastikan rantaian makanan terus terjamin. Di bawah Program Bantuan Sejahtera Tani, sejumlah RM460,000 disedia kepada 2,300 penternak manakala RM900,000 bagi input nelayan membabitkan 4,500 penerima. Sementara RM50,000 disalur bagi input pertanian dan belian hasil tani. Sektor pelancongan turut mendapat perhatian apabila RM498,000 sebagai bantuan ‘one-off’ disedia kepada pengusaha-pengusaha pelancongan seperti pengayuh beca, operator bot, pemandu pelancong dan penggiat seni yang berdaftar Selain itu, Bantuan Khas Guru Pondok memperuntukkan RM165,500 akan diagih kepada 331 guru pondok berdaftar Bantuan Khas Perpaduan Masyarakat mensasarkan 16 buah Sekolah Rendah Jenis Kebangsaan Cina dan Tamil dibantu menerusi peruntukan RM37,000.


COVID-19: 11 kluster baharu dikesan

PUTRAJAYA, 10 Februari - Sebanyak 11 kluster baharu dilapor hari ini.

Tujuh daripadanya kluster di tempat kerja dan masing-masing dua kluster melibatkan komuniti dan kumpulan berisiko tinggi.

Ketua Pengarah Kesihatan, Tan Sri Dr Noor Hisham Abdullah memaklumkan, kluster berkenaan di kesan di Selangor, Kuala Lumpur Sabah dan Johor.

Empat kluster diisytiharkan tamat hari ini iaitu Kluster Jalan Genting, Kluster Harum, Kluster Medan Idaman dan Kluster Wakaf Lanas.


KKM mahu larangan rentas negeri, daerah kekal

PUTRAJAYA, 10 Februari - Kementerian Kesihatan (KKM) mahu larangan rentas negeri dan daerah terus dikekalkan selepas pelaksanaan PKP 2.0, 18 Februari depan.

Menteri Kesihatan , Datuk Seri Dr Adham berkata, meskipun tiada kluster rentas negeri direkodkan semalam, namun larangan tersebut berupaya melandaikan lengkuk kes harian positif COVID-19.

Datuk Seri Dr Adham dalam sidang media berkata perkembangan itu menunjukkan keberkesanan penguatkuasaan PKP sejak 4 Februari dan kesedaran pelbagai pihak terhadap pematuhan tidak merentas sempadan.

KKM sebelum ini telah mengesan 31 kluster rentas negeri yang direkodkan 7 Disember hingga 8 Februari melibatkan 8 negeri iaitu Pahang, Terengganu, Kelantan , Kedah , Perak , Negeri Sembilan , Sarawak dan Wilayah Persekutuan.


COVID-19: 30 peratus tambahan dos vaksin Pfizer sedang dirunding

PUTRAJAYA, 10 Februari - Malaysia sedang giat berunding dengan pembekal vaksin Pfizer-Biontech untuk 30 peratus tambahan bekalan vaksin COVID-19.

Menteri Kesihatan, Datuk Seri Dr. Adham Baba berkata, kerajaan berusaha untuk mempertingkatkan jumlah bekalan vaksin berkenaan sehingga 80 peratus melalui Pelan Imunisasi COVID-19 Kebangsaan.

Beliau bercakap pada sidang media di Putrajaya.

Bekalan pertama vaksin Comirnaty dijangka tiba di tanah air dari Puurs, Belgium seminggu lebih awal, sebelum bermulanya Pelan Imunisasi COVID-19 Kebangsaan fasa pertama pada 26 Februari ini.


KUALA LUMPUR, 10 Februari - Vaksin COVID-19 memenuhi keselamatan yang diiktiraf, malah melalui kajian terperinci sebelum dipasarkan.

Ia mampu memberi impak pencegahan segera terhadap wabak, selepas diambil.

Pemangku Pengarah Penyelidikan Institut Genom Malaysia Dr. Mohd Anuar Jonet berkata, masyarakat tidak perlu takut, malah perlu meyakini keberkesanannya bagi membendung COVID-19.

Jelas beliau, suntikan vaksinasi selamat digunakan berpandukan data terperinci yang diperolehi daripada kajian-kajian dengan langkah keselamatan.

Katanya, pengambilan vaksin biasanya memberi kesan sementara selepas disuntik, namun tidak memudaratkan.

Vaksin berkenaan juga merupakan teknologi yang tidak mengubah DNA serta genetik seseorang.


COVID-19: Keupayaan saringan KKM dipertingkat

PUTRAJAYA, 10 Februari - Keupayaan saringan COVID-19 Kementerian Kesihatan (KKM) telah dipertingkatkan menerusi inisiatif di bawah Belanjawan 2021 dan Pakej Bantuan Permai.

Menteri Kewangan, Tengku Datuk Seri Zafrul Tengku Abdul Aziz menerusi Laporan Laksana ke-40 memaklumkan, sehingga 5 Februari lalu, hampir 1.2 juta ujian saringan COVID-19 dilaksanakan.

Di bawah Belanjawan 2021, sejumlah RM1 bilion telah diperuntukkan bagi penyediaan dana tambahan yang tertumpu kepada bekalan seperti tambahan reagen dan kit saringan, serta peralatan PPE terutama kepada petugas kesihatan.

Walaupun majikan perlu menanggung kos saringan COVID-19, mereka diberikan potongan cukai berganda dan kos saringan bagi pekerja asing zon merah akan ditampung PERKESO.

Tambahnya, Pakej Bantuan PERMAI juga telah meluluskan pengambilan 3,500 petugas kesihatan mulai akhir Januari 2021.

Sementara itu, pelaksanaan inisiatif PRIHATIN MySalam telah meluluskan 67,000 tuntutan berkaitan COVID-19 dengan jumlah keseluruhan RM35 juta sehingga akhir Januari lalu.


PdPR cemerlang, pembelajaran berkesan

ANGKASAPURI, 10 Februari - Norma baharu pendidikan sememangnya satu cabaran buat semua pihak tidak kira pelajar, guru dan ibu bapa.

Namun, itu bukan menjadi penghalang buat mereka untuk terus memastikan Pengajaran dan Pembelajaran di Rumah (PdPR) berkesan dan berjalan sebaiknya.

Pelbagai contoh telah ditunjukkan hanya perlu untuk dijadikan ikutan.

Wartawan Muhammad Amir Mohamad Ruzi berkongsi bagaimana tanggungjawab dan peranan pendidik yang disokong masyarakat setempat merealisasikan kecemerlangan pembelajaran norma baharu.

Mohd Zulkhairi Berhanuddin atau Cikgu Zul mengakui, biarpun berhadapan pelbagai cabaran namun PDPR ini banyak membantu beliau untuk menjadi lebih kreatif.

Malah, video pembelajaran yang dihasilkannya banyak membantu menarik minat pelajar untuk terlibat secara aktif ketika PDPR berlangsung.

Beliau juga turut akan memastikan setiap pelajar memahami apa yang disampaikan menerusi video tersebut.

Lain pula di Kampung Kuala Slim, jawatankuasa masjidnya mengambil inisiatif menyediakan perkhidmatan jalur lebar kepada anak ahli kariahnya.

Pengerusi masjid, Mohd Suhaimi Md Said berkata, ia bertujuan membantu pelajar khususnya dalam kalangan keluarga berpendapatan rendah.

Pihaknya turut menitik beratkan faktor keselamatan dan kesihatan para pelajar dengan memastikan Prosedur Operasi Standard (SOP) dipatuhi.

Inilah yang dikatakan berat sama dipikul, ringan sama dijinjing.

Guru telah menjadi semakin kreatif, masyarakat semakin prihatin dalam memastikan pelaksanaan PdPR ini berjalan dengan lancar.

Nyata PdPR ini adalah tanggungjawab bersama, tidak perlu menunding jari mencari salah siapa, sebaliknya kekalkan peranan untuk memastikan keberhasilan kemenjadian pelajar.


KPDNHEP sambut baik pembukaan semula aktiviti sektor perniagaan peruncitan

PUTRAJAYA, 10 Februari - Pembukaan semula aktiviti sektor perniagaan peruncitan hari ini disambut baik Kementerian Perdagangan Dalam Negeri dan Hal Ehwal Pengguna (KPDNHEP).

Menterinya, Datuk Sri Alexander Nanta Linggi dalam satu kenyataan berkata, pengumuman Majlis Keselamatan Negara (MKN) itu tepat pada masanya dan dinantikan semua pihak.

Beliau yakin pemain industri dan pengguna akan mematuhi Prosedur Operasi Standard (SOP) yang ditetapkan kerajaan dalam memerangi penularan COVID-19.

Selain itu, kementeriannya akan terus memantau dan tindakan tegas akan diambil terhadap pemilik perniagaan yang gagal mematuhi SOP di bawah Akta Pencegahan dan Kawalan Penyakit Berjangkit 1988 (Akta 342).


Pejabat Perdana Menteri nafi dakwaan Puad Zarkashi

PUTRAJAYA, 9 Februari - Pejabat Perdana Menteri menafikan sekeras-sekerasnya fitnah yang dibuat oleh Datuk Dr Mohd Puad Zarkashi berhubung dakwaan kononnya perintah kuarantin tiga hari untuk menteri yang melakukan lawatan ke luar negara diwartakan oleh kerajaan.

Ini kerana Perdana Menteri enggan dikuarantin sekembalinya dari lawatan rasmi ke Indonesia.

Menurut kenyataan media Pejabat Menteri, Tan Sri Muhyiddin telah diserahkan Perintah Pengawasan dan Pemerhatian di Rumah dan dipakaikan gelang pengawasan setibanya dari Jakarta pada Jumaat 5 Februari lepas.

Beliau ketika ini sedang menjalani kuarantin di rumah.

Fitnah yang dilemparkan oleh Datuk Mohd Puad Zarkashi adalah berniat jahat untuk mencemar nama baik Perdana Menteri.

Tindakan undang -undang akan diambil ke atas beliau sekiranya gagal memohon maaf secara terbuka.


Imbas kod MySejahtera diwajibkan di kawasan capaian internet luas

KUALA LUMPUR, 9 Februari - Penggunaan aplikasi My Sejahtera di kawasan capaian internet yang luas diwajibkan, dan berkuat kuasa serta merta.

Tindakan itu susulan terdapat pelanggan yang tidak mengimbas kod MySejahtera, mencatat nama serta nombor telefon yang betul.

Menteri Kanan Pertahanan, Datuk Seri Ismail Sabri Yaakob dalam sidang media berkata keadaan itu menyukarkan pengesanan kontak sekiranya berlaku kes positif COVID-19 di premis terlibat.

Beliau berkata, walau bagaimanapun pengecualian diberikan bagi kawasan-kawasan yang tidak mempunyai capaian internet, khususnya di kawasan pedalaman.


Program latihan berpusat dibenarkan mulai 15 Februari

KUALA LUMPUR, 9 Februari - Program latihan berpusat bagi pasukan dalam Liga Bola Sepak (MFL) , Liga Hoki Malaysia (MHL) dan Liga Sepak Takraw (STL) dibenarkan mulai Isnin depan.

Menteri Kanan Pertahanan, Datuk Seri Ismail Sabri Yaakob dalam sidang media berkata tempat latihan dan pergerakan atlet atau pemain, perlu mengikut model gelembung sukan.

Beliau berkata kerajaan mendengar pembentangan daripada Kementerian Belia dan Sukan (KBS) berkenaan permohonan kebenaran menjalankan program latihan berpusat bagi pasukan dalam MFL, MHL dan STL.


Industri kreatif dibenar beroperasi semula

KUALA LUMPUR, 9 Februari - Sektor industri kreatif dibenarkan kembali beroperasi dengan pematuhan prosedur operasi standard (SOP) ketat.

Menteri Kanan Pertahanan, Datuk Seri Ismail Sabri Yaakob dalam sidang media berkata kebenaran diberikan setelah penilain risiko dibuat bersama pelbagai agensi dalam Jawatankuasa Teknikal PKP.

Tambahnya, tenaga kerja pengurusan yang dibenarkan adalah sebanyak 30 peratus dan tidak melebihi 20 orang bagi sesebuah produksi.

Waktu operasi pula, bermula 8:00 pagi sehingga 10:00 malam sahaja.


Makan di restoran dibenarkan - Datuk Seri Ismail Sabri

KUALA LUMPUR, 9 Februari - Kerajaan bersetuju untuk membenarkan restoran dan kedai makan beroperasi secara dine-in atau makan di kedai dengan prosedur operasi standard (SOP) yang ketat bermula esok.

Menteri Kanan Pertahanan, Datuk Seri Ismail Sabri Yaakob pada sidang media berkata ia bagaimana pun terhad kepada dua pelanggan untuk satu meja dengan jarak fizikal sekurang-kurangnya satu meter.

Sebelum ini, restoran dan kedai makan hanya dibenarkan beroperasi untuk pelanggan membawa balik makan yang dibeli.

Waktu operasi masih kekal bermula 6 pagi hingga 10 malam.


Baki sektor perniagaan runcit dibenarkan dibuka semula

KUALA LUMPUR, 9 Februari - Kerajaan bersetuju untuk membuka semula baki keseluruhan sektor peniagaan peruncitan.

Menteri Kanan Pertahanan, Datuk Seri Ismail Sabri Yaakob dalam sidang media menjelaskan,  perkara ini diputuskan berpandukan data daripada Kementerian Kesihatan (KKM) dan Majlis Keselamatan Negara (MKN) yang mendapati sektor peruncitan bukan penyumbang kepada kluster COVID-19.

Justeru pengoperasian semula sektor terlibat dengan pematuhan SOP yang ketat dilihat wajar dalam mengimbangi kesan ekonomi dan mengelak lebih ramai lagi hilang pekerjaan.


Meningkat kepada 4.5% tahun 2020, tertinggi sejak 1993

PUTRAJAYA, 8 Feb - Kadar pengangguran Malaysia meningkat kepada 4.5% pada 2020. Ia kadar tertinggi sejak 1993 yang merekodkan 4.1%.

Ketua Perangkawan, Datuk Seri Dr Mohd Uzir Mahidin turut memaklumkan, pengangguran meningkat kepada 772,900 orang dengan kadar 4.8% pada Disember 2020.

Bilangan penduduk bekerja pula, meningkat 0.1% bulan ke bulan, bersamaan 19,300 orang kepada 15.22 juta orang selepas mencatat penurunan marginal pada bulan sebelumnya.

Nisbah guna tenaga kepada penduduk yang menunjukkan kemampuan ekonomi untuk mewujudkan pekerjaan kekal pada 65.1%.

Datuk Seri Dr Mohd Uzir mengulas Statistik Tenaga Buruh Malaysia, Disember dan Suku Tahun Keempat 2020 yang dikeluarkan hari ini.

Tambah beliau, penduduk yang bekerja dalam sektor perkhidmatan terus mencatat trend meningkat terutamanya dalam aktiviti perdagangan borong dan runcit; kesihatan kemanusiaan dan kerja sosial; maklumat dan komunikasi serta pendidikan.

Bagaimanapun, guna tenaga dalam industri berkaitan pelancongan seperti penginapan, pengangkutan dan penyimpanan, kesenian, hiburan dan rekreasi terus menurun; mencerminkan kesan pandemik COVID-19, kepada sektor itu.

Secara keseluruhan, Kadar Penyertaan Tenaga Buruh pada tahun 2020 merosot 0.3 mata peratus kepada 68.4% akibat ketidaktentuan dalam pasaran buruh susulan krisis kesihatan dan ekonomi pada tahun ini.


Solat fardu dan Jumaat di Johor, 40 jemaah dibenarkan mulai esok

JOHOR BAHRU, 8 Feb - Bilangan jemaah solat fardu lima waktu dan solat Jumaat di Johor dibenarkan kepada 40 orang tidak termasuk pegawai masjid surau dan ahli jawatankuasa pengurusan kariah masjid dan surau bermula esok.

Turut dibenarkan, kanak-kanak berusia 10 tahun ke atas termasuk warga emas dengan syarat sihat tubuh badan.

Exco Hal Ehwal Agama Negeri, Tosrin Jarvanthi berkata, kebenaran itu berkuatkuasa sehingga ke tarikh yang akan ditentukan Majlis Agama Islam Johor selepas mendapat pandangan dan nasihat Majlis Keselamatan Negara, dan Kementerian Kesihatan.  Solat jenazah juga dibenarkan dengan kehadiran jumlah jemaah yang sama.

Solat Hajat juga hendaklah dilaksanakan berjemaah setiap hari selepas solat fardhu maghrib dan solat jumaat.  Bagi urusan akad nikah, jumlah kehadiran terhad kepada enam orang melibatkan tiga orang daripada keluarga pengantin dan tiga urusetia yang dilaksanakan di Jabatan Agama Islam Negeri Johor serta Pejabat-Pejabat Kadi Daerah.


RM4 juta telah disalurkan kepada golongan sasar

PUTRAJAYA, 8 Feb - Sebanyak empat juta ringgit daripada Tabung Musa'adah COVID-19; anjuran JAKIM dan Yayasan Wakaf Malaysia (YWM) telah disalurkan kepada golongan sasar di seluruh negara.

Menurut Menteri di Jabatan Perdana Menteri (Hal Ehwal Agama), Datuk Dr Zulkifli Mohamad Al Bakri, tabung itu secara keseluruhannya telah menerima sumbangan kira-kira enam juta ringgit daripada syarikat korporat dan individu sejak dilancarkan Mac tahun lepas.

Datuk Dr Zulkifli melepaskan Konvoi Program Musa’adah Bantuan Bencana Alam Pasca banjir JAKIM-YWM ke Dungun, Terengganu di Putrajaya.  Pada majlis itu, Datuk Dr Zulkifli turut menyampaikan sumbangan lebih RM24,000 kepada 122 pelajar Universiti Kebangsaan Malaysia (UKM) daripada keluarga B40.  Selain itu, sebanyak RM 15,000 bantuan pembiayaan Kos ujian saringan COVID-19, diserahkan kepada 60 petugas barisan hadapan Pasukan Pengurusan Jenazah COVID-19, Jabatan Agama Islam Wilayah Persekutuan (JAWI).


KKM laksana perolehan picagari "Low Dead Volume"

PUTRAJAYA, 8 Feb - Kementerian Kesihatan (KKM) sedang melaksanakan perolehan Picagari jenis "Low Dead Volume" untuk suntikan vaksin Pfizer-BioNTech bersama syarikat tempatan dan luar negara.

Menurut Menteri Kesihatan Datuk Dr. Adham Baba picagari itu mampu mengelak pembaziran dan memaksimumkan jumlah dos pada fasa pertama Program Imunisasi COVID-19 Kebangsaan bermula 26 Februari depan.

Beliau menerima sumbangan satu juta peralatan perlindungan diri (PPE) daripada Eu Smart Solution Holdings Sdn Bhd di Putrajaya.

Sabtu lalu Datuk Seri Dr. Adham memaklumkan KKM memerlukan 12 juta picagari jenis low dead-volume bagi melakukan suntikan terhadap 20% atau enam juta penerima fasa pertama Program Imunisasi COVID-19 Kebangsaan.

Sehingga 6 Februari sebanyak 6,542,418 ujian saringan Tindak Balas Berantai Polimerase (RT-PCR) dan Kit Ujian Pantas (RTK) Antigen telah dijalankan.

Ujian itu membantu KKM mengesan kes positif dengan pantas serta membolehkan pengesanan kontak dibuat dengan cepat.


Solat jemaah fardu, Jumaat hanya 40 orang di masjid dan surau

JOHOR BAHRU, 8 Februari- Bilangan jemaah solat fardu lima waktu dan solat Jumaat di Johor dibenarkan kepada 40 orang tidak termasuk pegawai masjid surau dan ahli jawatankuasa pengurusan kariah masjid dan surau bermula esok.  Turut dibenarkan, kanak-kanak berusia sepuluh tahun ke atas termasuk warga emas dengan syarat sihat tubuh badan.

Exco Hal Ehwal Agama Negeri, Tosrin Jarvanthi berkata, kebenaran itu berkuatkuasa sehingga ke tarikh yang akan ditentukan Majlis Agama Islam Johor selepas mendapat pandangan dan nasihat Majlis Keselamatan Negara, dan Kementerian Kesihatan.  Solat jenazah juga dibenarkan dengan kehadiran jumlah jemaah yang sama.   Solat hajat juga hendaklah dilaksanakan berjemaah setiap hari selepas solat fardhu maghrib dan solat Jumaat.  Bagi urusan akad nikah, jumlah kehadiran terhad kepada enam orang melibatkan tiga orang daripada keluarga pengantin dan tiga urusetia yang dilaksanakan di Jabatan Agama Islam Negeri Johor serta Pejabat-Pejabat Kadi Daerah.